title: 2011/410/ES: 2011 m. liepos 7 d. Europos centrinio banko sprendimas dėl laikinų priemonių dėl Portugalijos Vyriausybės išleistų arba garantuotų antrinę rinką turinčių skolos priemonių tinkamumo (ECB/2011/10)

text:
12.7.2011

               LT

               Europos Sąjungos oficialusis leidinys

               L 182/31

         EUROPOS CENTRINIO BANKO SPRENDIMAS
   2011 m. liepos 7 d.
   dėl laikinų priemonių dėl Portugalijos Vyriausybės išleistų arba garantuotų antrinę rinką turinčių skolos priemonių tinkamumo
   (ECB/2011/10)
   (2011/410/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos Centrinio Banko statutą (toliau – ECBS statutas), ypač į jo 12 straipsnio 1 dalį ir 34 straipsnio 1 dalies antrą įtrauką kartu su 3 straipsnio 1 dalies pirma įtrauka ir 18 straipsnio 2 dalimi,
   kadangi:

               (1)

               vadovaujantis ECBS statuto 18 straipsnio 1 dalimi, Europos Centrinis Bankas (ECB) ir valstybių narių, kurių valiuta yra euro, nacionaliniai centriniai bankai gali atlikti kredito operacijas su kredito įstaigomis ir kitais rinkos dalyviais skolinant lėšas užtikrinus pakankamu įkeitimu. Eurosistemos pinigų politikos operacijoms reikalingo įkaito tinkamumo kriterijai yra nustatyti 2000 m. rugpjūčio 31 d. Gairių ECB/2000/7 dėl Eurosistemos pinigų politikos priemonių ir procedūrų (1) I priede (toliau – Bendrieji dokumentai);

               (2)

               vadovaujantis Bendrųjų dokumentų 1.6 skirsniu, ECB valdančioji taryba gali bet kuriuo metu pakeisti Eurosistemos pinigų politikos operacijų įgyvendinimui taikomas priemones, sąlygas, kriterijus ir procedūras. Vadovaujantis Bendrųjų dokumentų 6.3.1 skirsniu, Eurosistema pasilieka teisę spręsti, ar emisija, emitentas, skolininkas arba garantas atitinka jiems taikomus griežtų kredito standartų reikalavimus bet kokios, jos manymu, aktualios informacijos pagrindu;

               (3)

               finansų rinkoje susiklosčiusios išimtinės aplinkybės kartu su Portugalijos Vyriausybės fiskaline padėtimi sutrikdė Portugalijos Vyriausybės išleistų vertybinių popierių vertinimą rinkoje, o tai daro neigiamą poveikį finansų sistemos stabilumui. Dėl šios išimtinės padėties reikia nedelsiant laikinai pakoreguoti Eurosistemos pinigų politikos sistemą;

               (4)

               Valdančioji taryba įvertino tai, kad Portugalijos Vyriausybė patvirtino ir įgyvendina ekonomikos ir finansų koregavimo programą, dėl kurios ji tarėsi su Europos Komisija, ECB ir Tarptautiniu valiutos fondu, ir kurią Portugalijos Vyriausybė įsipareigojo visapusiškai įgyvendinti. Valdančioji taryba taip pat įvertino šios programos poveikį Portugalijos Vyriausybės išleistiems vertybiniams popieriams Eurosistemos kredito rizikos valdymo požiūriu. Valdančioji taryba laiko programą tinkama, taigi, kredito rizikos valdymo požiūriu, Portugalijos Vyriausybės išleistos arba Portugalijos Vyriausybės garantuotos antrinę rinką turinčios skolos priemonės išsaugo pakankamą kokybės standartą, kad jos ir toliau būtų tinkamos būti įkaitu Eurosistemos pinigų politikos operacijoms, nepaisant jokių išorinių kredito vertinimų. Šie teigiami įvertinimai yra pagrindas imtis išimtinio ir laikino Eurosistemos pinigų politikos sistemos pakoregavimo, kuris yra priimamas siekiant skatinti finansų įstaigų patikimumą ir taip stiprinti visos finansų sistemos stabilumą bei apsaugoti šių įstaigų klientus;

               (5)

               Valdančioji taryba atidžiai stebės, ar Portugalijos Vyriausybė yra ir toliau tvirtai įsipareigojusi visapusiškai įgyvendinti ekonomikos ir finansų koregavimo programą, kuri yra šio išimtinio ir laikino Eurosistemos pinigų politikos sistemos pakoregavimo pagrindas;

               (6)

               Valdančioji taryba priėmė sprendimą dėl šio išimtinio Eurosistemos pinigų politikos sistemos pakoregavimo ir paskelbė apie jį 2011 m. liepos 7 d. Jis bus taikomas laikinai, kol Valdančioji taryba nuspręs, kad finansų sistemos stabilumas leidžia normaliai taikyti Eurosistemos pinigų politikos operacijų sistemą,

         PRIĖMĖ ŠĮ SPRENDIMĄ:
   1 straipsnis
   Kai kurių Bendrųjų dokumentų nuostatų suspendavimas
   1.   Vadovaujantis 2 ir 3 straipsniais suspenduojami Eurosistemos minimalūs reikalavimai dėl kredito kokybės minimalių ribų, nurodyti Bendrųjų dokumentų 6.3.2 skirsnyje nustatytose Eurosistemos kredito vertinimo pagrindų taisyklėse antrinę rinką turinčiam turtui.
   2.   Esant bet kokiam šio sprendimo ir Bendrųjų dokumentų neatitikimui vadovaujamasi sprendimu.
   2 straipsnis
   Portugalijos Vyriausybės išleistų antrinę rinką turinčių skolos priemonių kaip įkaito tolesnis tinkamumas
   Portugalijos Vyriausybės išleistoms antrinę rinką turinčioms skolos priemonėms netaikoma Eurosistemos kredito kokybės minimali riba. Šis turtas yra tinkamas įkaitas Eurosistemos pinigų politikos operacijoms, nepaisant jo išorinio kredito vertinimo.
   3 straipsnis
   Portugalijos Vyriausybės garantuotų antrinę rinką turinčių skolos priemonių kaip įkaito tolesnis tinkamumas
   Portugalijoje įsteigtų subjektų išleistoms ir Portugalijos Vyriausybės visapusiškai garantuotoms antrinę rinką turinčioms skolos priemonėms netaikoma Eurosistemos kredito kokybės minimali riba. Portugalijos Vyriausybės teikiamai garantijai ir toliau taikomi Bendrųjų dokumentų 6.3.2 skirsnyje nustatyti reikalavimai. Šis turtas yra tinkamas įkaitas Eurosistemos pinigų politikos operacijoms, nepaisant jo išorinio kredito vertinimo.
   4 straipsnis
   Įsigaliojimas
   Šis sprendimas įsigalioja 2011 m. liepos 7 d.

      Priimta Frankfurte prie Maino 2011 m. liepos 7 d.

            ECB pirmininkas

         Jean-Claude TRICHET

      (1)  OL L 310, 2000 12 11, p. 1.


title: 2011 m. birželio 28 d. Tarybos sprendimas 2011/380/BUSP, kuriuo iš dalies keičiamas Sprendimas 2010/330/BUSP dėl Europos Sąjungos jungtinės teisinės valstybės misijos Irake EUJUST LEX-IRAQ

text:
29.6.2011

               LT

               Europos Sąjungos oficialusis leidinys

               L 169/27

         TARYBOS SPRENDIMAS 2011/380/BUSP
   2011 m. birželio 28 d.
   kuriuo iš dalies keičiamas Sprendimas 2010/330/BUSP dėl Europos Sąjungos jungtinės teisinės valstybės misijos Irake EUJUST LEX-IRAQ
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį ir 43 straipsnio 2 dalį,
   kadangi:

               (1)

               2010 m. birželio 14 d. Taryba priėmė Sprendimą 2010/330/BUSP (1), kuriuo Europos Sąjungos jungtinės teisinės valstybės misijos Irake EUJUST LEX-IRAQ (toliau – misija) įgaliojimų terminas buvo pratęstas dar 24 mėnesiams iki 2012 m. birželio 30 d. Taryba turi priimti sprendimą dėl orientacinės finansavimo sumos laikotarpiui nuo 2011 m. liepos 1 d. iki 2012 m. birželio 30 d.

               (2)

               Misijos įgaliojimai vykdomi esant tokiomis aplinkybėmis, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus.

               (3)

               Sprendimas 2010/330/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2010/330/BUSP iš dalies keičiamas taip:

               1.

               2 straipsnio 4 dalis pakeičiama taip:
               „4.   Mokymas vyksta Irake ir regione, taip pat Sąjungoje. EUJUST LEX-IRAQ turi biurus Briuselyje ir Bagdade, įskaitant padalinį Basroje, kur rengiamasi atidaryti biurą, jei tuo tikslu bus priimtas atitinkamas sprendimas. EUJUST LEX-IRAQ taip pat turi biurą Erbile (Kurdistano regionas).“

               2.

               11 straipsnio 2 dalis pakeičiama taip:
               „2.   Orientacinė finansavimo suma, skirta su misija susijusioms išlaidoms padengti nuo 2011 m. liepos 1 d. iki 2012 m. birželio 30 d., yra 27 250 000 EUR.“

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2011 m. birželio 28 d.

            Tarybos vardu

            Pirmininkas

         FAZEKAS S.

      (1)  OL L 149, 2010 6 15, p. 12.


title: 2009 m. liepos 13 d. Europos Parlamento ir Tarybos sprendimas Nr. 633/2009/EB, kuriuo Europos investicijų bankui suteikiama Bendrijos garantija paskolų ir paskolų garantijų, suteiktų projektams ne Bendrijoje, nuostoliams atlyginti

text:
22.7.2009

               LT

               Europos Sąjungos oficialusis leidinys

               L 190/1

      EUROPOS PARLAMENTO IR TARYBOS SPRENDIMAS Nr. 633/2009/EB
   2009 m. liepos 13 d.
   kuriuo Europos investicijų bankui suteikiama Bendrijos garantija paskolų ir paskolų garantijų, suteiktų projektams ne Bendrijoje, nuostoliams atlyginti
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Europos bendrijos steigimo sutartį, ypač į jos 179 ir 181a straipsnius,
   atsižvelgdami į Komisijos pasiūlymą,
   laikydamiesi Sutarties 251 straipsnyje nustatytos tvarkos (1),
   kadangi:

               (1)

               Europos investicijų bankas (toliau – EIB) nuo 1963 m. ne Bendrijoje vykdo operacijas, remdamas Bendrijos išorės politikos kryptis.

               (2)

               Dauguma šių operacijų buvo vykdomos Tarybos prašymu ir naudojantis Komisijos administruojama Bendrijos biudžeto garantija. Naujausia Bendrijos garantija 2000–2007 m. laikotarpiui buvo nustatyta 2008 m. birželio 23 d. Tarybos sprendimu 2008/580/EB, suteikiančiu Europos investicijų bankui Bendrijos garantiją dėl nuostolių, susijusių su paskolomis projektams už Bendrijos ribų (pietrytinėse kaimyninėse valstybėse, Viduržemio jūros šalyse, Lotynų Amerikoje ir Azijoje, ir Pietų Afrikos Respublikoje) (2) ir 2001 m. lapkričio 6 d. Tarybos sprendimu 2001/777/EB, Europos investicijų bankui suteikiantis Bendrijos garantiją atlyginti nuostolius, patirtus pagal specialią paskolų programą atrinktiems aplinkosaugos projektams Rusijos Baltijos jūros baseine pagal Šiaurės dimensijos iniciatyvą (3) bei 2004 m. gruodžio 22 d. Tarybos sprendimu 2005/48/EB, suteikiantis Europos investicijų bankui Bendrijos garantiją dėl nuostolių, susijusių su paskolomis, suteiktomis tam tikrų rūšių projektams Rusijoje, Ukrainoje, Moldovoje ir Baltarusijoje (4) dėl skolinimo veiksmų konkrečiuose regionuose.

               (3)

               Siekiant paremti Bendrijos išorės veiksmus, nedarant poveikio EIB kreditingumui, EIB reikėtų suteikti Bendrijos biudžeto garantiją operacijoms, kurios vykdomos ne Bendrijoje. EIB reikėtų skatinti didinti operacijų, kurios vykdomos ne Bendrijoje nesinaudojant Bendrijos garantija, skaičių, ypač narystės siekiančiose ir Viduržemio jūros regiono šalyse, bei kitų regionų investicinio reitingo šalyse, o išaiškinant Bendrijos garantijos aprėpties pobūdį, reikėtų nurodyti, kad ji apima tam tikrą politinio arba valstybinio pobūdžio riziką.

               (4)

               Bendrijos garantija turėtų būti atlyginti nuostoliai, susiję su paskolomis ir paskolų garantijomis EIB reikalavimus atitinkantiems investiciniams projektams, vykdomiems pagal Pasirengimo narystei pagalbos priemonę (5) (toliau – PNPP), Europos kaimynystės ir partnerystės priemonę (6) (toliau – EKPP) ir Vystomojo bendradarbiavimo priemonę (7) (toliau – VBP) nurodytose šalyse, kai toks paskolų finansavimas arba garantija suteikiami pagal pasirašytą susitarimą, kuris vis dar galioja ir nebuvo nutrauktas (toliau – EIB finansavimo operacijos).

               (5)

               Pagal šį sprendimą Bendrijos garantija garantuojamos sumos turėtų sudaryti viršutines EIB pagal Bendrijos garantiją teikiamo finansavimo ribas. Jos neturėtų būti rodikliai, kuriuos EIB privalo pasiekti.

               (6)

               Pastaraisiais metais buvo persvarstytos ir išplėstos Bendrijos išorės politikos kryptys. Pirmiausia tai buvo susiję su Pasirengimo narystei strategija, Europos kaimynystės politika, atnaujintomis partnerystėmis su Lotynų Amerika ir Pietryčių Azija bei Europos Sąjungos strateginėmis partnerystėmis su Rusija, Centrine Azija, Kinija ir Indija. Tai taip pat buvo susiję su Bendrijos vystymosi politika, kuri buvo išplėsta siekiant įtraukti visas besivystančias šalis. Ta vystymosi politika yra vienas iš Bendrijos išorės santykių ramsčių, pagal kurį pateikiami besivystančių šalių poreikiams pritaikyti sprendimai.

               (7)

               Nuo 2007 m. Bendrijos išorės ryšiai taip pat buvo stiprinami pasitelkus naujas finansines priemones, t. y. VBP, PNPP, EKPP, Europos demokratijos ir žmogaus teisių iniciatyvą (EIDHR) (8) ir Stabilumo priemonę (9).

               (8)

               EIB finansavimo operacijos turėtų atitikti Bendrijos užsienio politikos kryptis, įskaitant konkrečius regioninius tikslus, ir juos remti ir, kaip nurodyta EB sutarties 177 ir 179 straipsniuose, turėtų prisidėti prie bendro tikslo plėtoti ir stiprinti demokratiją bei teisinės valstybės principus, gerbti žmogaus teises ir pagrindines laisves bei laikytis tarptautinių aplinkosaugos susitarimų, kurių šalis yra Bendrija. Ypač atsižvelgiant į besivystančias šalis, EIB finansavimo operacijomis reikėtų skatinti: tvarų ekonominį ir socialinį šių šalių, ypač pačių skurdžiausių, vystymąsi; jų sklandžią ir laipsnišką integraciją į pasaulio ekonomiką; kovą su skurdu; siekti bendro tikslo – plėtoti ir įtvirtinti demokratiją ir teisinę valstybę; gerbti žmogaus teises ir pagrindines laisves; taip pat prisidėti prie tikslų, kuriems pritarė Bendrija Jungtinėse Tautose ir kitose kompetentingose tarptautinėse organizacijose, siekimo. Užtikrinant bendrą nuoseklumą su Bendrijos veiksmais, EIB finansavimas turėtų papildyti atitinkamas Bendrijos pagalbos politikos kryptis, programas ir priemones skirtinguose regionuose. Be to, valstybių narių aplinkos apsauga ir energetinis saugumas turėtų būti įtraukti į EIB finansavimo tikslus visuose reikalavimus atitinkančiuose regionuose. EIB finansavimo operacijas reikėtų vykdyti tose šalyse, kurios atitinka tam tikras sąlygas, atitinkančias Bendrijos aukšto lygio susitarimus dėl politinių ir makroekonominių aspektų.

               (9)

               Reikėtų stiprinti Komisijos ir EIB politinį dialogą, taip pat EIB ir Komisijos finansavimo strateginį planavimą bei nuoseklumą. EIB veiklos ne Bendrijoje ryšys su Bendrijos politikos kryptimis turėtų būti stiprinamas EIB ir Komisijai glaudžiau bendradarbiaujant centriniu ir vietos lygiais. Toks glaudesnis koordinavimas, inter alia, turėtų apimti išankstines tarpusavio konsultacijas politiniais klausimais, abiem pusėms svarbių dokumentų rengimą ir projektų planavimą. Ypač svarbios yra išankstinės konsultacijos dėl Komisijos arba EIB rengiamų strateginių programavimo dokumentų, siekiant glaudžiau susieti EIB ir Komisijos veiklą bei įvertinti pažangą, pasiektą įgyvendinant atitinkamus Bendrijos politikos tikslus.

               (10)

               EIB finansavimas narystės siekiančiose šalyse turėtų atitikti prioritetus, nustatytus Stojimo partnerystės ir Europos partnerystės dokumentuose, Stabilizacijos ir asociacijos susitarimuose bei derybose su Bendrija. Bendrijos veiksmai Vakarų Balkanuose ir toliau laipsniškai turėtų būti perorientuojami nuo atkūrimo prie pasirengimo narystei rėmimo. Šiuo atžvilgiu EIB taip pat turėtų stengtis savo veikla skatinti institucijų stiprinimo aspektą, prireikus bendradarbiaujant su kitomis tame regione veikiančiomis tarptautinėmis finansų institucijomis. Per 2007–2011 m. laikotarpį turėtų būti didinamas šalių kandidačių (Kroatijos, Turkijos ir Buvusiosios Jugoslavijos Respublikos Makedonijos) finansavimas pagal EIB suteiktą Pasirengimo narystei priemonę, kuri ateityje turėtų būti išplėsta, įtraukiant potencialias Vakarų Balkanų šalis kandidates, atsižvelgiant į jų pasirengimo narystei proceso pažangą.

               (11)

               Dėl šalių, kurioms taikoma EKPP, EIB turėtų tęsti ir stiprinti savo veiklą, susijusią su Viduržemio jūros regionu, didesnį dėmesį skirdamas privataus sektoriaus vystymui. Todėl reikalingas šalių partnerių bendradarbiavimas siekiant sudaryti palankesnes sąlygas privataus sektoriaus vystymui ir skatinti struktūrines reformas, visų pirma finansų sektoriuje, bei kitos priemonės, skirtos sudaryti palankesnes sąlygas EIB veiklai, visų pirma siekiant užtikrinti, kad EIB galėtų išleisti obligacijas vietos rinkose. EIB turėtų plėsti savo veiklą Rytų Europoje, Pietų Kaukaze ir Rusijoje laikantis tam tikrų sąlygų, atitinkančių Bendrijos ir atitinkamos šalies aukšto lygio susitarimus dėl politinių ir makroekonominių aspektų. Šiame regione EIB turėtų finansuoti Bendrijai labai svarbius transporto, energetikos, telekomunikacijų ir aplinkos infrastruktūros projektus. Prioritetas turėtų būti teikiamas projektams, susijusiems su svarbiausiomis transeuropinio tinklo ašimis, projektams, kurie turi tarpvalstybinę reikšmę vienai ar kelioms valstybėms narėms, ir didžiausius projektus, kuriais, užtikrinus geresnes sąsajas, skatinama regioninė integracija. Aplinkos sektoriuje EIB Rusijoje pirmiausia turėtų orientuotis į projektus, įgyvendinamus pagal Šiaurės dimensijos aplinkosaugos partnerystę. Energetikos sektoriuje ypač svarbūs yra strateginiai energijos tiekimo ir energijos transportavimo projektai, atitinkantys Bendrijos politikos tikslą naudoti įvairius energijos šaltinius ir vartotojams užtikrinti stabilius ir saugius energijos išteklius. EIB finansavimo operacijos šiame regione turėtų būti vykdomos glaudžiai bendradarbiaujant su Europos rekonstrukcijos ir plėtros banku (ERPB), pirmiausia atsižvelgiant į sąlygas, kurios nustatytos Komisijos, EIB ir ERPB sudarytame trišaliame susitarimo memorandume.

               (12)

               EIB finansavimas Azijos ir Lotynų Amerikos šalyse bus laipsniškai derinamas su Sąjungos bendradarbiavimo strategija tuose regionuose ir papildys Bendrijos biudžeto lėšomis finansuojamas priemones. EIB turėtų stengtis, kad jo veikla laipsniškai apimtų daugiau tų regionų šalių, įskaitant veiklą neturtingiausiose šalyse. Remiant Bendrijos tikslus EIB finansavimas Azijos ir Lotynų Amerikos šalyse turėtų būti skiriamas aplinkos tvarumo (įskaitant klimato kaitos padarinių sušvelninimą) ir energetinio saugumo projektams, taip pat toliau turėtų būti remiama Sąjungos veikla Azijos ir Lotynų Amerikos šalyse, pasitelkiant tiesiogines užsienio investicijas ir technologijų perdavimą bei pažangiąją patirtį. Atsižvelgiant į sąnaudų veiksmingumą, EIB taip pat turėtų sugebėti tiesiogiai dirbti su vietos įmonėmis, visų pirma aplinkos tvarumo ir energetinio saugumo srityje. Atliekant laikotarpio vidurio peržiūrą bus iš naujo svarstomi EIB finansavimo Azijos ir Lotynų Amerikos šalyse tikslai.

               (13)

               Centrinėje Azijoje EIB reikėtų orientuotis į didžiausius energijos tiekimo ir transportavimo projektus, kuriuos įgyvendinant taip pat prisidedama prie Bendrijos interesų energijos srityje ir kurie atitinka Bendrijos politikos tikslus, susijusius su energijos išteklių įvairinimu, Kioto reikalavimais ir aplinkosaugos skatinimu, ir kuriais šie tikslai remiami. EIB finansavimas Centrinėje Azijoje turėtų būti vykdomas glaudžiai bendradarbiaujant su ERPB, pirmiausia atsižvelgiant į sąlygas, nustatytas Komisijos, EIB ir ERPB sudarytame trišaliame susitarimo memorandume.

               (14)

               Plėtojant EIB veiklą pagal Partnerystės susitarimą tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių (10) (Kotonu susitarimas), suinteresuotoms šalims Pietų Afrikoje EIB turėtų skirti dėmesį visuomeninės svarbos infrastruktūros projektams (įskaitant savivaldybių infrastruktūrą, energijos ir vandens tiekimą) bei privataus sektoriaus paramai, įskaitant mažas ir vidutines įmones. Įgyvendinus ekonominio bendradarbiavimo nuostatas pagal Europos bendrijos bei jos valstybių narių ir Pietų Afrikos Respublikos prekybos, plėtros ir bendradarbiavimo susitarimą (11) bus toliau plėtojama EIB veikla šiame regione.

               (15)

               Siekiant užtikrinti didesnį visos Bendrijos paramos atitinkamuose regionuose nuoseklumą, reikėtų ieškoti galimybių atitinkamai derinti EIB finansavimą su Bendrijos biudžeto ištekliais dotacijų, rizikos kapitalo ir palūkanų normų subsidijų forma, kartu teikiant techninę paramą projektams rengti ir teisinei sistemai bei norminei bazei įgyvendinti ir stiprinti pasitelkiant PNPP, EKPP, Stabilumo priemonę, EIDHR, o Pietų Afrikai – VBP.

               (16)

               EIB jau glaudžiai bendradarbiauja su tarptautinėmis finansų institucijomis ir su Europos dvišalėmis institucijomis. Šis bendradarbiavimas vyksta pagal susitarimo memorandumus dėl konkrečių regionų, kuriuos turėtų patvirtinti EIB valdymo organai. Bendrijai nepriklausančiose šalyse vykdomomis finansavimo operacijomis, kurios priskiriamos šio sprendimo taikymo sričiai, EIB prireikus turėtų stengtis toliau stiprinti koordinavimą ir bendradarbiavimą su tarptautinėmis finansų institucijomis ir Europos dvišalėmis institucijomis, įskaitant, jei reikia, bendradarbiavimą sektoriaus sąlygų derinimo srityje, didesnį bendro finansavimo naudojimą bei dalyvavimą su kitomis tarptautinėmis finansų institucijomis visuotinėse iniciatyvose, pavyzdžiui, skatinančiose pagalbos koordinavimą bei veiksmingumą.

               (17)

               Reikėtų gerinti EIB ir Komisijos atskaitomybę dėl ataskaitų apie EIB finansavimo operacijas teikimą ir informacijos perdavimą. Remdamasi iš EIB gauta informacija, Komisija turėtų kasmet atsiskaityti Europos Parlamentui ir Tarybai apie EIB finansavimo operacijas, vykdomas pagal šį sprendimą. Ataskaitose visų pirma turėtų būti strateginiai dokumentai ir skirsnis apie Bendrijos politiką atitinkančią pridėtinę vertę ir skirsnis apie bendradarbiavimą su Komisija, kitomis tarptautinėmis finansų institucijomis ir dvišaliais donorais, įskaitant bendradarbiavimą bendro finansavimo srityje.

               (18)

               Šiuo sprendimu nustatyta Bendrijos garantija turėtų būti taikoma EIB finansavimo operacijoms, pasirašytoms per laikotarpį, kuris prasideda 2007 m. vasario 1 d. ir baigiasi 2011 m. spalio 31 d. Kad būtų galima įvertinti pokyčius, įvykusius pirmoje minėto laikotarpio pusėje, EIB ir Komisija turėtų parengti šio sprendimo laikotarpio vidurio peržiūrą. Tokia peržiūra visų pirma turėtų apimti išorės ekspertų įvertinimą, kurio sąlygos nurodytos II priede.

               (19)

               EIB finansavimo operacijos ir toliau turėtų būti administruojamos pagal paties EIB taisykles ir procedūras, įskaitant tinkamas kontrolės priemones, taip pat pagal atitinkamas taisykles ir procedūras, susijusias su Audito Rūmais ir Europos kovos su sukčiavimu tarnyba (OLAF).

               (20)

               Išorės veiksmų garantijų fondas (Garantijų fondas), įsteigtas Tarybos reglamentu (EB, Euratomas) Nr. 2728/94 (12), turėtų toliau užtikrinti Bendrijos biudžetui likvidumo atsargas, skirtas EIB finansavimo operacijų nuostoliams padengti.

               (21)

               EIB, pasikonsultavęs su Komisija, turėtų parengti preliminarią daugiametę programą dėl EIB finansavimo operacijų skaičiaus, kad būtų galima atitinkamai suplanuoti biudžeto lėšas, kurių reikia Garantijų fondo atidėjimams sudaryti. Į šį planą Komisija turėtų atsižvelgti reguliariai programuodama biudžetą, kuris perduodamas biudžeto valdymo institucijai.

               (22)

               2008 m. lapkričio 6 d. Europos Bendrijų Teisingumo Teismas sprendimu, priimtu byloje C-155/07 (Parlamentas prieš Tarybą), panaikino 2006 m. gruodžio 19 d. Tarybos sprendimą 2006/1016/EB, suteikiantį Europos investicijų bankui Bendrijos garantiją paskolų ir paskolų garantijų, suteiktų projektams ne Bendrijoje, nuostoliams atlyginti (13). 2008 m. lapkričio 4 d. Tarybos sprendimu 2008/847/EB dėl Centrinės Azijos šalių atitikties reikalavimams pagal Sprendimą 2006/1016/EB (14), Sprendimas 2006/1016/EB buvo pradėtas taikyti ir penkioms Centrinės Azijos šalims (Kazachstanui, Kirgiztanui, Tadžikistanui, Turkmėnistanui ir Uzbekistanui).

               (23)

               Tačiau Teismas nusprendė, kad Sprendimas 2006/1016/EB lieka galioti EIB finansavimo susitarimams, sudarytiems iki naujo sprendimo, priimto remiantis tinkamu teisiniu pagrindu, t. y. pagal 179 ir 181a Sutarties straipsnius, įsigaliojimo, 12 mėn. nuo minėto Teismo sprendimo paskelbimo dienos. Šis Teismo sprendimas reiškia, kad dėl neprivalomo įgaliojimo naudojimo, taikomo I priede išvardytoms šalims, ir naujo EIB finansavimo sustabdymo konkrečioje šalyje tuo atveju, kai kyla rimtų problemų dėl politinės arba ekonominės padėties, bus sprendžiama pagal bendro sprendimo procedūrą.

               (24)

               Todėl, siekiant užtikrinti tokios pačios garantijos, susijusios su EIB finansavimo operacijomis ne Bendrijoje, tęstinumą, turėtų būti priimtas naujas Europos Parlamento ir Tarybos sprendimas.

               (25)

               Vis dėlto skubiai priimant šį sprendimą reikėtų užtikrinti, kad visiškai gerbiamos Europos Parlamento prerogatyvos; dėl šios priežasties Komisija iki 2010 m. balandžio 30 d. turėtų pateikti pasiūlymą dėl naujo sprendimo, kuriame, inter alia, būtų atsižvelgiama į laikotarpio vidurio išvadas.

               (26)

               Minėtas pasiūlymas dėl naujo sprendimo, be kita ko, turėtų apimti Europos Parlamento ir Tarybos biudžeto valdymo ir politinių sprendimų, kuriuos EIB ir Komisija priims pagal minėtąjį naują sprendimą, kontrolės stiprinimo, viso finansinio mechanizmo skaidrumo ir Bendrijos garantijos palyginti su išmokėtais asignavimais ribojimo klausimus,

         NUSPRENDĖ:
   1 straipsnis
   Garantija ir viršutinės ribos
   1.   Bendrija suteikia Europos investicijų bankui (EIB) visuotinę garantiją (Bendrijos garantija) dėl EIB negautų, bet jam priklausančių sumų, susijusių su paskolomis ir paskolų garantijomis, EIB reikalavimus atitinkantiems investiciniams projektams, vykdomiems šiame sprendime nurodytose šalyse, kai paskolos finansavimas arba garantija suteikiami pagal pasirašytą susitarimą, kuris vis dar galioja ir nebuvo nutrauktas (EIB finansavimo operacijos), ir laikantis paties EIB taisyklių bei darbo tvarkos ir remiant atitinkamus Bendrijos išorės politikos tikslus.
   2.   Bendrijos garantija neviršija 65 % visos pagal EIB finansavimo operacijas išmokėtų kreditų ir suteiktų garantijų sumos, atėmus sugrąžintas sumas ir įskaitant visas susijusias sumas.
   3.   Didžiausia EIB finansavimo operacijų viršutinė riba 2007–2013 m. laikotarpiu, atėmus anuliuotas sumas, neviršija 27 800 000 000 EUR. Ši didžiausia viršutinė riba skirstoma į dvi dalis:

               a)

               pagrindinę viršutinę ribą, kurios nustatyta didžiausia 25 800 000 000 EUR suma, įskaitant 4 dalyje nurodytą regioninį paskirstymą, siekiant apimti visą 2007–2013 m. laikotarpį;

               b)

               2 000 000 000 EUR neprivalomą įgaliojimą. Dėl visos ar dalies šios neprivalomos sumos naudojimo ir regioninio paskirstymo nuspręs Europos Parlamentas ir Taryba Sutarties 251 straipsnyje nustatyta tvarka. Šis sprendimas bus grindžiamas 9 straipsnyje nustatytos laikotarpio vidurio peržiūros rezultatais.

         4.   3 dalies a punkte nurodyta pagrindinė viršutinė riba skirstoma į šias privalomas regionines viršutines ribas:

               a)

               Narystės siekiančios šalys: 8 700 000 000 EUR;

               b)

               Kaimynystės ir partnerystės šalys: 12 400 000 000 EUR;
               preliminariai suskirstyta į tokias dalis:

                           i)

                           Viduržemio jūros regiono šalys: 8 700 000 000 EUR;

                           ii)

                           Rytų Europa, Pietų Kaukazas ir Rusija: 3 700 000 000 EUR;

               c)

               Azija ir Lotynų Amerika: 3 800 000 000 EUR;
               preliminariai suskirstyta į tokias dalis:

                           i)

                           Lotynų Amerika: 2 800 000 000 EUR;

                           ii)

                           Azija (įskaitant Centrinę Aziją): 1 000 000 000 EUR;

               d)

               Pietų Afrikos Respublika: 900 000 000 EUR.

         5.   Pagal regionams nustatytą viršutinę ribą EIB valdymo organai gali nuspręsti iki 10 % sumos perskirstyti tarp regionų viršutinių ribų dalių.
   6.   Bendrijos garantija taikoma EIB finansavimo operacijoms, pasirašytoms per laikotarpį, kuris prasideda 2007 m. vasario 1 d. ir baigiasi 2011 m. spalio 31 d. Pagal sprendimus 2006/1016/EB ir 2008/847/EB pasirašytoms EIB finansavimo operacijoms ir toliau taikoma Bendrijos garantija pagal šį sprendimą.
   7.   Jeigu, pasibaigus 6 dalyje nurodytam laikotarpiui, Europos Parlamentas ir Taryba nepriima sprendimo, kuriuo EIB būtų suteikta nauja Bendrijos garantija, skirta finansavimo operacijoms ne Bendrijoje, tas laikotarpis automatiškai pratęsiamas šešiems mėnesiams.
   2 straipsnis
   Tinkamos šalys
   1.   I priede pateikiamas šalių, atitinkančių ar galinčių atitikti reikalavimus EIB finansavimui pagal Bendrijos garantiją gauti, sąrašas.
   2.   Dėl I priede išvardytų bei „*“ pažymėtų šalių ir kitų I priede neišvardytų šalių atitikties EIB finansavimo pagal Bendrijos garantiją reikalavimams kiekvienu konkrečiu atveju sprendžia Europos Parlamentas ir Taryba Sutarties 251 straipsnyje nustatyta tvarka.
   3.   Bendrijos garantija taikoma tik EIB finansavimo operacijoms, vykdomoms šalyse, kurios su EIB yra pasirašiusios bendrąjį susitarimą, kuriame nustatytos teisinės sąlygos, pagal kurias turi būti vykdomos tokios operacijos.
   4.   Iškilus rimtoms problemoms, susijusioms su politine arba ekonomine padėtimi konkrečioje šalyje, Europos Parlamentas ir Taryba gali nuspręsti sustabdyti naują EIB finansavimą pagal Bendrijos garantiją tokioje šalyje Sutarties 251 straipsnyje nustatyta tvarka.
   5.   Bendrijos garantija netaikoma EIB finansavimo operacijoms konkrečioje šalyje, kai susitarimas dėl tokių operacijų pasirašytas po tos šalies įstojimo į ES.
   3 straipsnis
   Atitiktis Bendrijos politikos kryptims
   1.   EIB išorės veiksmų atitiktis Bendrijos išorės politikos tikslams didinama siekiant EIB finansavimą labiau susieti su Europos Sąjungos biudžeto ištekliais, ypač palaikant nuolatinį ir sistemingą dialogą ir iš anksto konsultuojantis dėl:

               a)

               Komisijos rengiamų strateginių dokumentų, tokių kaip šalių ir regionų strateginiai dokumentai, veiksmų planai ir pasirengimo narystei dokumentai;

               b)

               EIB strateginių planavimo dokumentų ir planuojamų projektų;

               c)

               kitų politinių ir veiklos aspektų.

         2.   Bendradarbiavimas vyksta atskirų regionų pagrindu, atsižvelgiant į EIB vaidmenį ir Bendrijos politikos kryptis kiekviename regione.
   3.   EIB finansavimo operacijai negali būti teikiama Bendrijos garantija, jeigu dėl tokios operacijos Komisija pareiškia neigiamą nuomonę EIB statuto 21 straipsnyje nustatyta tvarka.
   4.   EIB finansavimo operacijų atitikties Bendrijos išorės politikos tikslams stebėsena vykdoma pagal 6 straipsnį.
   4 straipsnis
   Bendradarbiavimas su kitomis tarptautinėmis finansų institucijomis
   1.   Siekiant kiek įmanoma padidinti sąveiką, bendradarbiavimą bei veiksmingumą ir užtikrinti priimtiną rizikos pasidalijimą ir projektų bei sektorių sąlygų suderinamumą, prireikus EIB finansavimo operacijos vis dažniau vykdomos bendradarbiaujant su kitoms tarptautinėmis finansų institucijomis arba Europos dvišalėms institucijoms ir (arba) su šiomis institucijomis teikiant bendrą finansavimą.
   2.   Šio straipsnio 1 dalyje nurodytas bendradarbiavimas skatinamas vykdant koordinavimą, ypač pagal susitarimo memorandumus, prireikus sudarytus Komisijos, EIB ir įvairiuose regionuose veikiančių pagrindinių tarptautinių finansų institucijų bei Europos dvišalių institucijų.
   3.   Bendradarbiavimas su tarptautinėmis finansų institucijomis ir kitais donorais vertinamas atliekant 9 straipsnyje numatytą laikotarpio vidurio peržiūrą.
   5 straipsnis
   Bendrijos garantijos aprėptis ir sąlygos
   1.   EIB finansavimo operacijoms, dėl kurių sutartis pasirašyta su valstybe arba kurios vykdomos su valstybės garantija, ir kitoms EIB finansavimo operacijoms, dėl kurių sutartis pasirašyta su regioninės arba vietos valdžios institucijomis arba Vyriausybei priklausančiomis ir (arba) jos kontroliuojamomis valstybinėmis įmonėmis arba įstaigomis, jeigu tokių kitų EIB finansavimo operacijų kredito rizika yra deramai EIB įvertinta atsižvelgiant į atitinkamos šalies kredito rizikos būklę, Bendrijos garantija apima visas EIB negautas, bet jam priklausančias sumas (bendroji garantija).
   Taikant šį straipsnį ir 6 straipsnio 4 dalį, valstybės sąvoka apima Vakarų Krantą ir Gazos ruožą, kuriems atstovauja Palestinos savivalda, ir Kosovą (15), kuriam atstovauja JT laikinosios administracijos misija.
   2.   EIB finansavimo operacijoms, išskyrus 1 dalyje nurodytas operacijas, Bendrijos garantija apima visas EIB negautas, bet jam priklausančias sumas, kai jos nebuvo gautos dėl toliau nurodytos politinės rizikos (politinės rizikos garantija):

               a)

               valiutos nepervedimo;

               b)

               turto nusavinimo;

               c)

               karo arba pilietinių neramumų;

               d)

               atsisakymo vykdyti teisingumą, pažeidus sutartį.

         6 straipsnis
   Atskaitomybė ir apskaita
   1.   Komisija kiekvienais metais Europos Parlamentui ir Tarybai teikia EIB finansavimo operacijų, vykdytų pagal šį sprendimą, ataskaitą. Į ataskaitą įtraukiamas EIB finansavimo operacijų poveikis ir veiksmingumas projekto, sektoriaus, šalies bei regiono lygiu, taip pat EIB finansavimo operacijų indėlis įgyvendinant Bendrijos išorės politikos tikslus, atsižvelgiant į EIB veiklos tikslus. Į ją taip pat įtraukiamas EIB bei Komisijos ir EIB bei kitų tarptautinių finansų institucijų dvišalių donorų bendradarbiavimo apimties įvertinimas.
   2.   Taikant 1 dalį, EIB teikia Komisijai EIB finansavimo operacijų, vykdytų pagal šį sprendimą, ir Bendrijos išorės politikos tikslų įgyvendinimo, įskaitant bendradarbiavimą su kitomis tarptautinėmis finansų institucijomis, metines ataskaitas.
   3.   EIB teikia Komisijai statistinius, finansinius ir apskaitos duomenis apie kiekvieną EIB finansavimo operaciją, kurie būtini vykdyti Komisijos ataskaitų rengimo pareigas arba kai tokių duomenų paprašo Europos Audito Rūmai, taip pat neišmokėtų sumų pagal EIB finansavimo operacijas audito pažymą.
   4.   Komisijos rizikos, kuriai taikoma bendroji garantija, apskaitos ir atskaitomybės tikslais EIB teikia Komisijai EIB rizikos įvertinimą ir informaciją apie EIB finansavimo operacijų su skolininkais arba įsipareigojusiomis šalimis, kurioms suteikta garantija, išskyrus valstybes, reitingus.
   5.   Informaciją, nurodytą 2, 3 ir 4 dalyse, EIB teikia savo sąskaita.
   7 straipsnis
   Komisijos išmokėtų sumų išieškojimas
   1.   Jeigu Komisija išmoka sumą pagal Bendrijos garantiją, EIB Komisijos vardu ir jos naudai vykdo išmokėtų sumų išieškojimą.
   2.   EIB ir Komisija sudaro susitarimą, kuriame pateikiamos išsamios išmokėtų sumų išieškojimo nuostatos ir procedūros, ne vėliau kaip 8 straipsnyje nurodyto susitarimo sudarymo dieną.
   8 straipsnis
   Garantijos susitarimas
   EIB ir Komisija sudaro garantijos susitarimą, kuriame pateikiamos išsamios nuostatos ir procedūros, susijusios su Bendrijos garantija.
   9 straipsnis
   Peržiūra
   1.   Komisija iki 2010 m. balandžio 30 d. pateikia Europos Parlamentui ir Tarybai šio sprendimo taikymo laikotarpio vidurio ataskaitą, kartu pateikia jo pakeitimo pasiūlymą, inter alia, remdamasi išorės ekspertų įvertinimu, kurio sąlygos nurodytos šio sprendimo II priede.
   2.   Komisija iki 2013 m. liepos 31 d. pateikia šio sprendimo taikymo galutinę ataskaitą.
   10 straipsnis
   Panaikinimas
   Sprendimas 2008/847/EB yra panaikinamas.
   11 straipsnis
   Įsigaliojimas
   Šis sprendimas įsigalioja trečią dieną nuo jo paskelbimo Europos Sąjungos oficialiajame leidinyje.

      Priimta Briuselyje, 2009 m. liepos 13 d.

            Europos Parlamento vardu

            Pirmininkas

         H.-G. PÖTTERING

            Tarybos vardu

            Pirmininkas

         E. ERLANDSSON

      (1)  2009 m. kovo 25 d. Europos Parlamento nuomonė (dar nepaskelbta Oficialiajame leidinyje) ir 2009 m. liepos 7 d. Tarybos sprendimas.

      (2)  OL L 186, 2008 7 15, p. 30.

      (3)  OL L 292, 2001 11 9, p. 41.

      (4)  OL L 21, 2005 1 25, p. 11.

      (5)  Tarybos reglamentas (EB) Nr. 1085/2006 (OL L 210, 2006 7 31, p. 82).

      (6)  Europos Parlamento ir Tarybos reglamentas (EB) Nr. 1638/2006 (OL L 310, 2006 11 9, p. 1).

      (7)  Europos Parlamento ir Tarybos reglamentas (EB) Nr. 1905/2006 (OL L 378, 2006 12 27, p. 41).

      (8)  Europos Parlamento ir Tarybos reglamentas (EB) Nr. 1889/2006 (OL L 386, 2006 12 29, p. 1).

      (9)  Europos Parlamento ir Tarybos reglamentas (EB) Nr. 1717/2006 (OL L 327, 2006 11 24, p. 1).

      (10)  OL L 317, 2000 12 15, p. 3.

      (11)  OL L 311, 1999 12 4, p. 3.

      (12)  OL L 293, 1994 11 12, p. 1.

      (13)  OL L 414, 2006 12 30, p. 95.

      (14)  OL L 301, 2008 11 12, p. 13.

      (15)  Pagal Jungtinių Tautų Saugumo Tarybos rezoliuciją 1244 (1999).

      I PRIEDAS

         1 IR 2 STRAIPSNIUOSE NURODYTI REGIONAI IR ŠALYS

      A.   Narystės siekiančios šalys

      1.   Šalys kandidatės

      Kroatija, Turkija, Buvusioji Jugoslavijos Respublika Makedonija.
      2.   Narystės siekiančios šalys

      Albanija, Bosnija ir Hercegovina, Juodkalnija, Serbija, Kosovas pagal Jungtinių Tautų Saugumo Tarybos rezoliuciją 1244 (1999).
      B.   Kaimynystės ir partnerystės šalys

      1.   Viduržemio jūros regiono šalys

      Alžyras, Egiptas, Vakarų Krantas ir Gazos ruožas, Izraelis, Jordanija, Libanas, Libija (*), Marokas, Sirija, Tunisas.
      2.   Rytų Europa, Pietų Kaukazas ir Rusija

      Rytų Europa: Moldovos Respublika, Ukraina, Baltarusija (*);
      Pietų Kaukazas: Armėnija, Azerbaidžanas, Gruzija;
      Rusija: Rusija.
      C.   Azija ir Lotynų Amerika

      1.   Lotynų Amerika

      Argentina, Bolivija, Brazilija, Čilė, Kolumbija, Kosta Rika, Ekvadoras, Salvadoras, Gvatemala, Hondūras, Meksika, Nikaragva, Panama, Paragvajus, Peru, Urugvajus, Venesuela.
      2.   Azija

      Azija (išskyrus Centrinę Aziją):
      Afganistanas (*), Bangladešas, Butanas (*), Brunėjus, Kambodža (*), Kinija (įskaitant Honkongo ir Makao specialiuosius administracinius regionus), Indija, Indonezija, Irakas (*), Pietų Korėja, Laosas, Malaizija, Maldyvai, Mongolija, Nepalas, Pakistanas, Filipinai, Singapūras, Šri Lanka, Taivanas (*), Tailandas, Vietnamas, Jemenas.
      Centrinė Azija:
      Kazachstanas, Kirgiztanas, Tadžikistanas, Turkmėnistanas, Uzbekistanas.
      D.   Pietų Afrika

      Pietų Afrika.

      II PRIEDAS

         Laikotarpio vidurio peržiūra ir EIB išorės įgaliojimo vertinimo sąlygos

         Laikotarpio vidurio peržiūra

      Pagrindinė EIB išorės finansavimo laikotarpio vidurio peržiūra bus atlikta iki 2010 m. Ši peržiūra bus grindžiama išorės ekspertų vertinimu; ji taip pat bus perduota Europos Parlamentui ir Tarybai. Šia peržiūra bus grindžiamas Europos Parlamento ir Tarybos sprendimas, ar suteikti neprivalomą įgaliojimą siekiant papildyti šiame sprendime numatytą garantiją laikotarpiu po 2010 m. ir kokiu mastu jį leisti naudoti, ar atlikti kitus įgaliojimo pakeitimus ir kaip užtikrinti didžiausią EIB operacijų pridėtinę vertę ir veiksmingumą. Komisija iki 2010 m. balandžio 30 d. Europos Parlamentui ir Tarybai pateiks laikotarpio vidurio peržiūros rezultatus kaip pagrindą bet kokiam įgaliojimo pakeitimo pasiūlymui.

         Vertinimo sistema

      Vertinimą sudarys:

                  a)

                  EIB išorinio finansavimo veiklos įvertinimas. Vertinimas iš dalies bus vykdomas bendradarbiaujant su EIB ir Komisijos vertinimą atliekančiais padaliniais;

                  b)

                  EIB išorės skolinimo didesnio poveikio santykiams su kitomis tarptautinėmis finansų institucijomis ir kitais finansavimo šaltiniais įvertinimas.

            Vertinimą prižiūrės ir jam vadovaus iniciatyvinis komitetas, sudarytas iš kelių EIB valdytojų tarybos paskirtų kompetentingų asmenų, EIB atstovo ir Komisijos atstovo. Iniciatyviniam komitetui pirmininkaus vienas iš tokių kompetentingų asmenų.
      Iniciatyviniam komitetui padės EIB ir Komisijos vertinimą atliekantys padaliniai bei išorės ekspertai. Išorės ekspertai atrenkami konkurso, kuriam vadovauja Komisija, būdu. Su iniciatyviniu komitetu konsultuojamasi dėl išorės ekspertų atrankos sąlygų ir kriterijų. Išorės ekspertų išlaidas padengs Komisija, ir joms bus taikoma biudžeto eilutė, skirta Garantijų fondo atidėjimams.
      Iniciatyvinis komitetas pateiks galutinę vertinimo ataskaitą, kurioje bus pateiktos aiškios išvados, grindžiamos surinkta informacija, kuriomis remiantis bus priimtas laikotarpio vidurio peržiūros sprendimas dėl to, ar leisti naudoti neprivalomą dalį likusiam įgaliojimo laikotarpiui, ir dėl bet kurio papildomo finansavimo regioninio paskirstymo.

         Vertinimo aprėptis

      Vertinimas apima ankstesniuosius įgaliojimus (2000–2006 m.) ir 2007–2013 m. įgaliojimo laikotarpio pirmuosius metus – iki 2009 m. pabaigos. Jame bus nagrinėjami projektų finansavimo mastai bei išmokos pagal šalis, taip pat techninė pagalba ir rizikos kapitalo operacijos. Atsižvelgiant į poveikį projekto, sektoriaus, regiono ir šalies lygiu vertinime pateiktos išvados bus grindžiamos:

                  a)

                  kaip iš pradžių išdėstyta atitinkamose Bendrijos išorės politikos nuostatose, EIB operacijų svarbos ir rezultatų (veiksmingumo, našumo ir tvarumo), atsižvelgiant į konkrečius regiono tikslus išsamiu įvertinimu, taip pat jų pridėtinės vertės išsamiu įvertinimu (turi būti atliekama kartu su EIB vertinimą atliekančiu padaliniu ir Komisijos tarnybomis);

                  b)

                  EIB operacijų 2007–2013 m. įgaliojimo pirmaisiais metais, atsižvelgiant į konkrečius regioninius tikslus 2007–2013 m. įgaliojimo laikotarpiu ir į atitinkamus veiklos rodiklius, kuriuos turi nustatyti EIB, atitikties atitinkamoms Bendrijos išorės politikos kryptims bei strategijoms ir jų papildomumo bei pridėtinės vertės įvertinimu (turi būti atliekama kartu su EIB vertinimą atliekančiu padaliniu ir Komisijos tarnybomis);

                  c)

                  naudos gavėjų finansinių poreikių, jų lėšų įsisavinimo pajėgumo ir kitų privataus ar viešojo finansavimo šaltinių atitinkamoms investicijoms prieinamumo analizė;

                  d)

                  EIB ir Komisijos bendradarbiavimo ir veiksmų nuoseklumo įvertinimas;

                  e)

                  EIB ir tarptautinių bei dvišalių finansų institucijų ir agentūrų bendradarbiavimo ir sąveikos įvertinimas.

            Įvertinimuose pagal a ir b punktus EIB operacijų pridėtinė vertė bus matuojama pagal šiuos tris aspektus:

                  —

                  Bendrijos politikos tikslų rėmimas,

                  —

                  pačių projektų kokybė ir

                  —

                  alternatyvūs finansavimo šaltiniai.


title: 2009 m. gruodžio 16 d. ELPA priežiūros institucijos sprendimas Nr. 533/09/COL, kuriuo 77-ąjį kartą iš dalies keičiamos procedūrinės ir esminės taisyklės valstybės pagalbos srityje įtraukiant naują skyrių apie supaprastintos procedūros taikymą tam tikrų rūšių valstybės pagalbai

text:
15.3.2012

               LT

               Europos Sąjungos oficialusis leidinys

               L 75/26

         ELPA PRIEŽIŪROS INSTITUCIJOS SPRENDIMAS
   Nr. 533/09/COL
   2009 m. gruodžio 16 d.
   kuriuo 77-ąjį kartą iš dalies keičiamos procedūrinės ir esminės taisyklės valstybės pagalbos srityje įtraukiant naują skyrių apie supaprastintos procedūros taikymą tam tikrų rūšių valstybės pagalbai
   ELPA PRIEŽIŪROS INSTITUCIJA (1),
   ATSIŽVELGDAMA į Europos ekonominės erdvės susitarimą (2), ypač į jo 61–63 straipsnius ir 26 protokolą,
   ATSIŽVELGDAMA į ELPA valstybių susitarimą dėl Priežiūros institucijos ir Teisingumo Teismo įsteigimo (3), ypač į jo 24 straipsnį ir 5 straipsnio 2 dalies b punktą,
   kadangi:
   Pagal Institucijos ir Teismo susitarimo 24 straipsnį Institucija įgyvendina EEE susitarimo nuostatas dėl valstybės pagalbos.
   Pagal Institucijos ir Teismo susitarimo 5 straipsnio 2 dalies b punktą Institucija skelbia pranešimus arba gaires dėl EEE susitarime nagrinėjamų klausimų, jei tai aiškiai numatyta EEE susitarime arba Institucijos ir Teismo susitarime arba jei Institucija mano tai esant reikalinga.
   Institucija 1994 m. sausio 19 d. priėmė Procedūrines ir esmines taisykles valstybės pagalbos srityje (4).
   Europos Komisija 2009 m. birželio 16 d. priėmė Pranešimą apie supaprastintą procedūrą, taikomą tam tikrų rūšių valstybės pagalbai (5).
   Šis pranešimas taip pat svarbus Europos ekonominei erdvei.
   Reikia užtikrinti vienodą EEE valstybės pagalbos taisyklių taikymą visoje Europos ekonominėje erdvėje.
   Pagal EEE susitarimo XV priedo pabaigoje esančio skyriaus „BENDROSIOS NUOSTATOS“ II punktą Institucija, pasikonsultavusi su Europos Komisija, turi priimti aktus, atitinkančius Europos Komisijos priimtus aktus.
   2009 m. gruodžio 8 d. pasikonsultavusi su Europos Komisija ir su ELPA valstybėmis (2009 m. lapkričio 20 d. raštais ta tema),
   PRIĖMĖ ŠĮ SPRENDIMĄ:
   1 straipsnis
   Valstybės pagalbos gairės iš dalies keičiamos įtraukiant naują skyrių apie supaprastintos procedūros taikymą tam tikrų rūšių valstybės pagalbai. Naujasis skyrius pateiktas šio sprendimo priede.
   2 straipsnis
   Tekstas autentiškas tik anglų kalba.

      Priimta Briuselyje 2009 m. gruodžio 16 d.

            ELPA priežiūros institucijos vardu

         Per SANDERUD

            Pirmininkas

         Kristján Andri STEFÁNSSON

            Kolegijos narys

      (1)  Toliau – Institucija.

      (2)  Toliau – EEE susitarimas.

      (3)  Toliau – Institucijos ir Teismo susitarimas.

      (4)  EEE susitarimo 61 ir 62 straipsnių, Institucijos ir Teismo susitarimo 3 protokolo 1 straipsnio taikymo ir aiškinimo gairės, Institucijos priimtos ir paskelbtos 1994 m. sausio 19 d., paskelbtos Europos Sąjungos oficialiajame leidinyje (toliau – OL) L 231, 1994 9 3, p. 1, ir EEE priede Nr. 32, 1994 9 3, p. 1 (toliau – Valstybės pagalbos gairės). Naujausia Valstybės pagalbos gairių versija skelbiama Institucijos interneto svetainėje (http://www.eftasurv.int/state-aid/legal-framework/state-aid-guidelines/).

      (5)  OL C 136, 2009 6 16, p. 3.

      I PRIEDAS

         GAIRĖS DĖL SUPAPRASTINTOS PROCEDŪROS TAIKYMO TAM TIKRŲ RŪŠIŲ VALSTYBĖS PAGALBAI
          (1)

      1.   Įvadas

                  1)

                  Šiose gairėse išdėstoma supaprastinta procedūra, kuria remdamasi Institucija, glaudžiai bendradarbiaudama su atitinkama ELPA valstybe, ketina per trumpesnį laikotarpį nagrinėti tam tikras valstybės pagalbos priemones, kurioms tereikia, kad Institucija patikrintų, ar priemonė atitinka esamas taisykles ir praktiką, nevykdydama diskrecinių įgaliojimų. Iš Institucijos patirties, įgytos taikant EEE susitarimo 61 straipsnį ir šio straipsnio pagrindu priimtus reglamentus, programas, gaires ir pranešimus (2), matyti, kad tam tikrų kategorijų pagalba, apie kurią pranešta, paprastai patvirtinama neturint jokių abejonių dėl jos suderinamumo su EEE susitarimu su sąlyga, kad nebuvo jokių ypatingų aplinkybių. Šių kategorijų pagalba aprašyta 2 skirsnyje. Kitoms pagalbos priemonėms, apie kurias pranešta Institucijai, bus taikomos atitinkamos procedūros (3) ir paprastai Geriausios praktikos vykdant valstybės pagalbos kontrolės procedūras kodeksas.

                  2)

                  Šių gairių tikslas – nustatyti sąlygas, kuriomis Institucija, laikydamasi supaprastintos procedūros, paprastai priims sutrumpintos formos sprendimą, kuriame bus skelbiama, kad tam tikrų rūšių valstybės pagalbos priemonės yra suderinamos su EEE susitarimu, ir paaiškinti pačią procedūrą. Kai bus įvykdytos visos šiose gairėse išdėstytos sąlygos, per 20 darbo dienų nuo pranešimo dienos, Institucija, laikydamasi ELPA valstybių susitarimo dėl Priežiūros institucijos ir Teisingumo Teismo įsteigimo 3 protokolo II dalies 4 straipsnio 2 arba 3 dalies, stengsis priimti sutrumpintos formos sprendimą, kad priemonė, apie kurią pranešta, nėra pagalba arba kad nėra kliūčių pagalbai suteikti.

                  3)

                  Tačiau jei taikytinos šių gairių 6–12 punktuose nurodytos apsaugos priemonės arba išlygos, Institucija grįš prie įprastos procedūros, taikomos pagalbai, apie kurią pranešta, aprašytos 3 protokolo II skyriuje, ir priims išsamų sprendimą pagal to protokolo 4 straipsnį ir (arba) 7 straipsnį. Bet kuriuo atveju vieninteliai teisiškai įgyvendinami terminai yra nurodyti 3 protokolo 4 straipsnio 5 dalyje ir 7 straipsnio 6 dalyje.

                  4)

                  Vadovaudamasi šiose gairėse išdėstyta procedūra, Institucija siekia, kad EEE valstybės pagalbos kontrolė būtų labiau numatoma ir veiksminga. Nė vienos šių gairių dalies nereikėtų aiškinti taip, lyg ji reikštų, kad apie pagalbos priemonę, kuri nėra valstybės pagalba pagal EEE susitarimo 61 straipsnį, turi būti pranešta Institucijai, nors ir EEE valstybės gali pranešti apie tokias pagalbos priemones siekdamos teisinio tikrumo.

            2.   Valstybės pagalbos kategorijos, kurioms gali būti taikoma supaprastinta procedūra

         Reikalavimus atitinkančių kategorijų valstybės pagalba

                  5)

                  Toliau nurodytų kategorijų priemonės iš esmės yra tinkamos, kad joms būtų taikoma supaprastinta procedūra:

                              a)

                              1 kategorija. Pagalbos priemonės, kurioms taikomi esamų gairių „standartinio vertinimo“ skirsniai
                              Pagalbos priemonės, kurioms taikomas horizontaliųjų gairių standartinis vertinimas (vadinamieji „saugaus uosto“ skirsniai) (4), arba lygiavertis vertinimas (5) ir netaikomas Bendrasis bendrosios išimties reglamentas, iš esmės yra tinkamos, kad joms būtų taikoma supaprastinta procedūra.
                              Supaprastinta procedūra bus taikoma tik tuomet, jeigu po etapo iki pranešimo pateikimo (žr. 13–16 punktus) Institucija bus įsitikinusi, kad įvykdyti visi atitinkamų gairių taikytinuose skirsniuose nustatyti materialiniai ir procedūriniai reikalavimai. Tai reiškia, kad per etapą iki pranešimo pateikimo įsitikinta, jog pagalbos priemonė, apie kurią pranešta, prima facie atitinka tam tikras sąlygas, kaip išsamiau nurodyta prie kiekvienos taikytinos horizontaliosios priemonės:

                                          —

                                          pagalbos gavėjų rūšis,

                                          —

                                          reikalavimus atitinkančios išlaidos,

                                          —

                                          pagalbos intensyvumas ir priemokos,

                                          —

                                          individuali pranešimo viršutinė riba arba didžiausia pagalbos suma,

                                          —

                                          naudojamos pagalbos priemonės rūšis,

                                          —

                                          kaupimas,

                                          —

                                          skatinamasis poveikis,

                                          —

                                          skaidrumas,

                                          —

                                          pagalbos gavėjų, kurie neįvykdė vykdomojo rašto sumoms išieškoti įpareigojimų, atmetimas (6).

                                    Institucija pasirengusi apsvarstyti galimybę taikyti supaprastintą procedūrą pagal šią kategoriją visų pirma šių rūšių priemonėms:

                                          i)

                                          rizikos kapitalo priemonės, išskyrus dalyvavimą privataus kapitalo investiciniame fonde, kurios atitinka visas kitas Rizikos kapitalo gairių 4 skirsnio sąlygas;

                                          ii)

                                          aplinkos apsaugos investicinė pagalba, atitinkanti Pagalbos aplinkos apsaugai gairių 3 skirsnio sąlygas:

                                                      —

                                                      kurios reikalavimus atitinkančių išlaidų pagrindas nustatomas remiantis visų išlaidų skaičiavimo metodu, atsižvelgiant į Pagalbos aplinkos apsaugai gairių (7) 82 punktą, arba

                                                      —

                                                      įskaitant priemoką už ekologines inovacijas, kuri, kaip parodyta, atitinka Pagalbos aplinkos apsaugai gairių (8) 78 punktą;

                                          iii)

                                          pagalba naujoms naujoves diegiančioms įmonėms, kuri teikiama pagal Mokslinių tyrimų, taikomosios veiklos ir naujovių diegimo gairių 5.4 skirsnį ir kurios inovacinis pobūdis nustatomas pagal šių gairių (9) 5.4 skirsnio b punkto i papunktį;

                                          iv)

                                          pagalba naujovių diegimo grupėms, teikiama pagal Mokslinių tyrimų, taikomosios veiklos ir naujovių diegimo gairių 5.8 ir 7.1 skirsnius;

                                          v)

                                          pagalba procesų ir organizacinių naujovių diegimui paslaugų sektoriuje, teikiama pagal Mokslinių tyrimų, taikomosios veiklos ir naujovių diegimo gairių 5.5 skirsnį;

                                          vi)

                                             ad hoc regioninė pagalba, kuri neviršija Regioninės pagalbos gairių (10) 53 punkte numatytos atskiro pranešimo ribos;

                                          vii)

                                          sanavimo pagalba gamybos ir paslaugų sektoriams (išskyrus finansų sektorių), atitinkanti visas esmines Sanavimo ir restruktūrizavimo gairių 3.1.1 ir 3.1.2 skirsnių sąlygas (11);

                                          viii)

                                          sanavimo ir restruktūrizavimo schemos mažosioms įmonėms, atitinkančios visas Sanavimo ir restruktūrizavimo gairių 4 skirsnio sąlygas (12);

                                          ix)

                                             ad hoc restruktūrizavimo pagalba MVĮ su sąlyga, kad ji atitinka visas Sanavimo ir restruktūrizavimo gairių 3 skirsnyje išdėstytas sąlygas (13);

                                          x)

                                          eksporto kreditai laivų statybos sektoriuje, atitinkantis visas Laivų statybos gairių (14) 3.3.4 skirsnio sąlygas;

                                          xi)

                                          paramos garso ir vaizdo pramonei schema, atitinkanti visas Kino gairių 2.3 skirsnyje nustatytas garso ir vaizdo kūrinių kūrimo, gamybos, platinimo ir reklamavimo sąlygas (15).

                                    Pirmiau pateiktas sąrašas yra orientacinis ir gali keistis, jeigu ateityje bus peržiūrėtos dabartinės priemonės arba priimtos naujos priemonės. Institucija kartais gali peržiūrėti šį sąrašą, kad jis atitiktų taikomas valstybės pagalbos taisykles.

                              b)

                              2 kategorija. Nusistovėjusią Institucijos sprendimų priėmimų praktiką atitinkančios priemonės
                              Pagalbos priemonėms, kurių požymiai atitinka tų pagalbos priemonių, kurios patvirtintos bent trimis ankstesniais Institucijos sprendimais (toliau – ankstesnieji sprendimai) (16), požymius ir kurias dėl to galima iš karto įvertinti, remiantis šia Institucijos sprendimų priėmimo praktika, iš esmės galima taikyti supaprastintą procedūrą. Ankstesniaisiais sprendimais gali būti laikomi tik tokie Institucijos sprendimai, kurie priimti per pastaruosius dešimt metų iki pranešimo pateikimo (žr. 14 punktą).
                              Supaprastinta procedūra bus taikoma tik tuomet, kai po etapo iki pranešimo pateikimo (žr. 13–16 punktus) Institucija bus įsitikinusi, kad įvykdytos ankstesniesiems sprendimams galiojusios atitinkamos materialinės ir procedūrinės sąlygos, visų pirma taikytinos priemonės tikslams ir bendrai struktūrai, pagalbos gavėjų rūšims, reikalavimus atitinkančioms išlaidoms, individualioms pranešimo viršutinėms riboms, pagalbos intensyvumui ir (kur taikytina) priemokoms, kaupimo nuostatoms, skatinamajam poveikiui ir skaidrumo reikalavimams. Be to, kaip nurodyta 11 punkte, Institucija grįš prie įprastos procedūros, kai pagalbos priemonė, apie kurią pranešta, gali būti naudinga įmonei, kuri neįvykdė vykdomojo rašto sumoms išieškoti įpareigojimų po ankstesnio Institucijos sprendimo, kuriame nurodyta, kad pagalba neteisėta ir nesuderinama su EEE susitarimu (vadinamasis Deggendorf klausimas).
                              Institucija pasirengusi apsvarstyti galimybę taikyti supaprastintą procedūrą pagal šią kategoriją visų pirma šių rūšių priemonėms:

                                          i)

                                          pagalbos priemonės nacionaliniam kultūros paveldui išsaugoti, susijusios su veikla, sietina su istorinėmis, senovinėmis vietomis arba nacionaliniais paminklais su sąlyga, kad pagalba teikiama tik paveldui išsaugoti, kaip apibrėžta EEE susitarimo 61 straipsnio 3 dalies c punkte kartu su Sutarties dėl Europos Sąjungos veikimo 107 straipsnio 3 dalies d punktu (17);

                                          ii)

                                          pagalbos schemos teatro, šokio ir muzikinei veiklai (18);

                                          iii)

                                          pagalbos schemos mažumų kalboms remti (19);

                                          iv)

                                          pagalbos priemonės leidybai (20);

                                          v)

                                          pagalbos priemonės plačiajuosčiam ryšiui kaimo vietovėse (21);

                                          vi)

                                          garantijų schema laivų statyboms finansuoti (22);

                                          vii)

                                          pagalbos priemonės, atitinkančios visas kitas Bendrojo bendrosios išimties reglamento galiojančias nuostatas, tačiau neįtrauktos į jo taikymo sritį dėl šių priežasčių:

                                                      —

                                                      šios priemonės yra ad hoc pagalba (23),

                                                      —

                                                      šios priemonės teikiamos neskaidria forma (Bendrojo bendrosios išimties reglamento 5 straipsnis), tačiau jų bendrasis subsidijos ekvivalentas apskaičiuojamas pagal metodiką, kurią Institucija patvirtino trimis atskirais sprendimais, priimtais po 2007 m. sausio 1 d.;

                                          viii)

                                          priemonės, kuriomis remiamas vietos infrastruktūros vystymas ir kurios nėra valstybės pagalba, kaip nustatyta EEE susitarimo 61 straipsnio 1 dalyje, atsižvelgiant į tai, kad aptariama priemonė neturės poveikio prekybai EEE, turint omenyje konkrečias atvejo aplinkybes (24);

                                          ix)

                                          pratęsimas ir (arba) pakeitimas esamų schemų, kurioms netaikoma 2004 m. liepos 14 d. Institucijos sprendime Nr. 195/04/KOL dėl įgyvendinimo nuostatų, nurodytų ELPA valstybių susitarimo dėl priežiūros institucijos ir Teisingumo Teismo įsteigimo 3 protokolo II dalies 27 straipsnyje (25), numatyta supaprastinta procedūra (žr. toliau nurodytą 3 kategoriją), pavyzdžiui, kai tai susiję su esamų schemų pritaikymu prie naujų horizontaliųjų gairių (26).

                                    Pirmiau pateiktas sąrašas yra orientacinis, kadangi tiksli šios kategorijos taikymo sritis gali keistis priklausomai nuo Institucijos sprendimų priėmimo praktikos. Institucija gali kartais atnaujinti šį orientacinį sąrašą, kad jis atitiktų besikeičiančią praktiką.

                              c)

                              3 kategorija. Esamų schemų pratęsimas arba išplėtimas
                              Institucijos sprendimo Nr. 195/04/KOL 4 straipsnyje numatyta supaprastinta procedūra tam tikriems esamos pagalbos pakeitimams atlikti. Pagal šį straipsnį „[…] šio sprendimo II priede nustatyta supaprastinto pranešimo forma naudojama informuojant apie toliau išvardytus esamos pagalbos pakeitimus:

                                          a)

                                          patvirtintos pagalbos programos biudžeto padidinimą daugiau nei 20 %;

                                          b)

                                          esamos patvirtintos pagalbos programos pratęsimą ne ilgiau kaip šešeriems metams, padidinant biudžetą arba jo nepadidinant;

                                          c)

                                          patvirtintos pagalbos programos taikymo kriterijų sugriežtinimą, pagalbos intensyvumo arba leistinų išlaidų sumažinimą“.

                        Šios gairės nedaro poveikio galimybei taikyti Institucijos sprendimo Nr. 195/04/KOL 4 straipsnį. Tačiau Institucija ragina pranešančiąją ELPA valstybę laikytis šiose gairėse nustatytos procedūros ir iš anksto pranešti apie atitinkamas pagalbos priemones naudojant supaprastinto pranešimo formą, kuri pateikta Institucijos sprendimo Nr. 195/04/KOL priede. Kiek tai susiję su šia procedūra, Institucija taip pat ragina susijusią ELPA valstybę sutikti dėl jos pranešimo santraukos skelbimo Institucijos interneto svetainėje.

         Apsaugos priemonės ir išlygos

                  6)

                  Kadangi supaprastinta procedūra taikoma tik tai pagalbai, apie kurią pranešta pagal ELPA valstybių susitarimo dėl Priežiūros institucijos ir Teisingumo Teismo įsteigimo 3 protokolo I dalies 1 straipsnio 3 punktą, neteisėta pagalba atmetama. Be to, supaprastinta procedūra taip pat nebus taikoma žuvininkystės ir akvakultūros sektorių veiklai, pirminiam žemės ūkio produktų perdirbimui arba žemės ūkio produktų perdirbimui ar prekybai, t. y. veiklai, kuriai teikiama pagalba, dėl atitinkamų sektorių ypatumų, tiek, kiek tiems sektoriams taikomas EEE susitarimas. Be to, supaprastinta procedūra nebus taikoma atgaline data priemonėms, apie kurias buvo iš anksto pranešta iki 2010 m. sausio 1 d.

                  7)

                  Įvertindama, ar pagalbos priemonė, apie kurią pranešta, priklauso vienai iš 5 punkte išdėstytų reikalavimus atitinkančių kategorijų, Institucija užtikrins, kad taikomos gairės ir (arba) nusistovėjusi Institucijos sprendimų priėmimo praktika, kuriomis remiantis bus vertinama pagalbos priemonė, apie kurią pranešta, taip pat visos susijusios faktinės aplinkybės būtų pakankamai aiškiai nustatytos. Atsižvelgiant į tai, kad pranešimo išsamumas yra pagrindinis kriterijus, nustatant, ar galima taikyti šią procedūrą, pranešančioji ELPA valstybė raginama pateikti visą svarbią informaciją, įskaitant, jei taikytina, ankstesnius sprendimus, kuriais buvo remtasi, etapo iki pranešimo pateikimo pradžioje (žr. 14 punktą).

                  8)

                  Jeigu pranešimo forma neišsami arba joje pateikta klaidinanti ar neteisinga informacija, Institucija supaprastintos procedūros netaikys. Be to, jeigu pranešimas susijęs su bendros svarbos naujais teisiniais klausimais, Institucija paprastai netaikys supaprastintos procedūros.

                  9)

                  Nors paprastai galima daryti prielaidą, kad dėl 5 punkte išvardytoms kategorijoms priklausančių pagalbos priemonių nekils abejonių dėl suderinamumo su EEE susitarimu, vis dėlto gali būti konkrečių aplinkybių, kuriomis reikia atidesnio tyrimo. Tokiais atvejais Institucija gali bet kada grįžti prie įprastos procedūros.

                  10)

                  Tokios konkrečios aplinkybės visų pirma gali būti: tam tikros pagalbos formos, kurios dar nebuvo nagrinėjamos Institucijos sprendimų priėmimo praktikoje, ankstesni sprendimai, kuriuos Institucija gali iš naujo įvertinti, atsižvelgdama į naujausią teismų praktiką arba EEE raidą, nauji techniniai klausimai arba problemos, kurios kyla dėl priemonės suderinamumo su kitomis EEE susitarimo nuostatomis (pavyzdžiui, nediskriminavimas, keturios laisvės ir kt.).

                  11)

                  Institucija grįš prie normalios procedūros, jei pranešta pagalbos priemone galėtų pasinaudoti įmonė, kuriai išduotas vykdomasis raštas sumoms išieškoti pagal ankstesnį Institucijos sprendimą, kuriuo pagalba skelbiama neteisėta ir nesuderinama su EEE susitarimu (Deggendorf byla).

                  12)

                  Galiausiai, jeigu trečioji šalis per terminą, nustatytą šių gairių 21 punkte, pareiškia pagrįstų abejonių dėl pagalbos priemonės, apie kurią pranešta, Institucija grįš prie įprastos procedūros (27) ir apie tai praneš ELPA valstybei.

            3.   Procedūrinės nuostatos

         Ryšiai iki pranešimo pateikimo

                  13)

                  Institucija mano, kad pranešančiosios ELPA valstybės ir Institucijos ryšiai iki pranešimo pateikimo yra naudingi net ir, regis, neprobleminiais atvejais. Taip bendraudamos Institucija ir ELPA valstybės gali visų pirma iš anksto nustatyti susijusias Institucijos priemones arba ankstesnius sprendimus, galimą Institucijos vertinimo sudėtingumo lygį ir informacijos, kurios Institucijos reikia išsamiam bylos vertinimui atlikti, apimtį ir išsamumą.

                  14)

                  Atsižvelgiant į supaprastintos procedūros laiko apribojimus, valstybės pagalbos priemonės vertinimas pagal supaprastintą procedūrą priklauso nuo ELPA valstybės, su Institucija palaikančios ryšius iki pranešimo pateikimo. Atsižvelgiant į pirmiau nurodytą informaciją, ELPA valstybė raginama pateikti pranešimo projekto formą su būtinais papildomais informacijos lapais, numatytais Institucijos sprendimo Nr. 195/04/KOL 2 straipsnyje, ir, jei taikytina, susijusius ankstesnius sprendimus, naudojant Institucijos nustatytą IT programą. Šiame etape ELPA valstybė taip pat gali prašyti, kad Institucija nereikalautų užpildyti tam tikrų pranešimo formos dalių. Kai palaikomi ryšiai iki pranešimo pateikimo, ELPA valstybė ir Institucija taip pat gali susitarti, kad ELPA valstybei nereikėtų pateikti pranešimo projekto formos ir susijusios informacijos etape iki pranešimo pateikimo. Tokio susitarimo gali prireikti tuomet, kai, pavyzdžiui, pasikartoja tam tikros pagalbos priemonės (pavyzdžiui, šių gairių 5 punkto c papunktyje nurodytą pagalbos kategoriją). Tokiomis aplinkybėmis ELPA valstybė gali būti paraginta iš karto pateikti pranešimą, jeigu Institucija mano, kad nereikia išsamiau aptarti numatomų pagalbos priemonių.

                  15)

                  Per dvi savaites nuo pranešimo projekto formos gavimo Institucija užmezga pirmus ryšius iki pranešimo pateikimo. Institucija skatins palaikyti ryšius el. paštu arba telekonferencijomis, arba, remdamasi specialiu atitinkamos ELPA valstybės prašymu, organizuodama susitikimus. Per 5 darbo dienas po paskutinio ryšio iki pranešimo pateikimo Institucija praneš susijusiai ELPA valstybei, ar, jos manymu, byla prima facie atitinka kriterijus, kad būtų galima taikyti supaprastintą procedūrą, kokią informaciją dar reikia pateikti, kad priemonė atitiktų šios procedūros reikalavimus, arba nurodys, ar bylai bus taikoma įprasta procedūra.

                  16)

                  Institucijos nurodymas, kad susijusiai bylai galima taikyti supaprastintą procedūrą, reiškia, kad ELPA valstybė ir Institucija prima facie sutinka, kad jei informacija, perduota iki pranešimo pateikimo, perduodama kaip formalus pranešimas, ji būtų laikoma išsamiu pranešimu. Todėl Institucija iš esmės galėtų patvirtinti priemonę, kai apie ją būtų oficialiai pranešta remiantis pranešimo forma, kurioje būtų įtraukti ryšių iki pranešimo pateikimo rezultatai ir nereikėtų papildomos informacijos.

         Pranešimas

                  17)

                  ELPA valstybė privalo pranešti apie atitinkamą (-as) pagalbos priemonę (-es) ne vėliau kaip per du mėnesius po to, kai Institucija jai praneša apie tai, kad priemonė prima facie atitinka reikalavimus supaprastintai procedūrai taikyti. Jei pranešime nurodomi bet kokie skirtumai, palyginti su dokumentuose iki pranešimo pateikimo perduota informacija, tokie pakeitimai turi būti aiškiai nurodyti pranešimo formoje.

                  18)

                  Susijusiai ELPA valstybei pateikus pranešimą, prasideda laikotarpis, nurodytas 2 punkte.

                  19)

                  Pagal supaprastintą procedūrą nenumatoma speciali supaprastinta pranešimo forma. Išskyrus atvejus, priskiriamus šių gairių 5 punkto c papunktyje nurodytai pagalbos kategorijai, pranešimui taikytinos Institucijos sprendime Nr. 195/04/KOL pateiktos standartinės pranešimo formos.

         Pranešimo santraukos paskelbimas

                  20)

                  Institucija savo interneto svetainėje paskelbs pranešimo santrauką šių gairių priede pateikta standartine forma, remdamasi ELPA valstybės pateikta informacija. Šioje standartinėje formoje nurodyta, kad, remiantis ELPA valstybės pateikta informacija, pagalbos priemonei galima taikyti supaprastintą procedūrą. Kai atitinkama ELPA valstybė paprašo Institucijos pagal šias gaires nagrinėti priemonę, apie kurią pranešta, laikoma, kad tokia ELPA valstybė sutinka, kad jos pranešime pateikta informacija, kuri turi būti paskelbta internete šių gairių priede nurodyta forma, nėra konfidenciali. Be to, ELPA valstybės raginamos aiškiai nurodyti, ar pranešime yra verslo paslapčių.

                  21)

                  Tuomet suinteresuotosios šalys per 10 darbo dienų turės pateikti pastabas (įskaitant nekonfidencialią versiją), ypač dėl aplinkybių, dėl kurių galėtų prireikti išsamesnio nagrinėjimo. Tais atvejais, kai suinteresuotosioms šalims kyla pagrįstų su konkurencija susijusių abejonių dėl priemonės, apie kurią pranešta, Institucija grįš prie įprastos procedūros ir praneš apie tai ELPA valstybei ir suinteresuotajai (-osioms) šaliai (-ims). Atitinkamai ELPA valstybei taip pat bus pranešta apie bet kokias pagrįstas abejones ir suteikta galimybė pateikti dėl jų pastabas.

         Sutrumpintos formos sprendimas

                  22)

                  Jeigu Institucija mano, kad priemonė, apie kurią pranešta, atitinka supaprastintos procedūros kriterijus (žr. visų pirma 5 punktą), ji paskelbia sutrumpintos formos sprendimą. Vadovaudamasi 3 protokolo II dalies 4 straipsnio 2 arba 3 dalimi, per 20 darbo dienų nuo pranešimo dienos Institucija sieks priimti sprendimą, kad priemonė, apie kurią pranešta, nėra dėl pagalbos teikimo arba kad nėra kliūčių suteikti pagalbą, išskyrus atvejus, kai taikytinos bet kurios šių gairių 6–12 punktuose nurodytos apsaugos priemonės arba išlygos.

         Sutrumpintos formos sprendimo paskelbimas

                  23)

                  Laikydamasi 3 protokolo II dalies 26 straipsnio 1 dalies, Institucija paskelbs pranešimo apie priimtą sprendimą santrauką Europos Sąjungos oficialiajame leidinyje ir EEE priede. Sutrumpintos formos sprendimas bus skelbiamas Institucijos interneto svetainėje. Jame bus pateikta nuoroda į informacijos apie pranešimą, paskelbtą Institucijos interneto svetainėje, santrauką, priemonės standartinį vertinimą pagal EEE susitarimo 61 straipsnio 1 dalį ir, kai taikytina, pareiškimas, kad pagalbos priemonė yra suderinama su EEE susitarimu, kadangi ji priskiriama vienai arba kelioms šių gairių 5 punkte išdėstytoms kategorijoms, o taikytina (-os) kategorija (-os) aiškiai nurodoma ir įtraukiama nuoroda į taikytinas horizontaliąsias priemones ir (arba) ankstesnius sprendimus.

            4.   Baigiamosios nuostatos

                  24)

                  Susijusios ELPA valstybės prašymu Institucija taikys šiose gairėse išdėstytus principus priemonėms, apie kurias pranešta pagal 17 punktą, nuo 2010 m. sausio 1 d.

                  25)

                  Institucija gali peržiūrėti šias gaires, remdamasi svarbiais konkurencijos politikos svarstymais arba kad atsižvelgtų į valstybės pagalbos teisės ir sprendimų priėmimo praktikos pokyčius. Institucija ketina atlikti pirmą šių gairių peržiūrą ne vėliau kaip po ketverių metų nuo jų paskelbimo. Dėl to Institucija apsvarstys, kokiu mastu reikėtų patobulinti konkrečias supaprastinto pranešimo formas, kad būtų lengviau įgyvendinti šias gaires.

         (1)  Šis skyrius atitinka Komisijos pranešimą apie supaprastintą procedūrą, taikomą tam tikrų rūšių valstybės pagalbai, OL C 136, 2009 6 16, p. 3.

         (2)  Žr. visų pirma Valstybės pagalbos moksliniams tyrimams, taikomajai veiklai ir naujovių diegimui gaires (OL L 305, 2009 11 19, p. 1 ir EEE priedas Nr. 60, 2009 11 19, p. 1), toliau – Mokslinių tyrimų, taikomosios veiklos ir naujovių diegimo gairės; Gaires dėl valstybės pagalbos rizikos kapitalo investicijoms į mažąsias ir vidutines įmones skatinti (OL L 184, 2009 7 16, p. 18), toliau – Rizikos kapitalo gairės; Valstybės pagalbos aplinkos apsaugai gaires (OL L 144, 2010 6 10, p. 1 ir EEE priedas Nr. 29, 2010 6 10, p. 1)), toliau – Pagalbos aplinkos apsaugai gairės; 2007–2013 m. nacionalinės regioninės pagalbos teikimo gaires (OL L 54, 2008 2 28, p. 1), toliau – Regioninės pagalbos gairės; Sprendimą dėl valstybės pagalbos laivų statybai gairių taikymo pratęsimo (OL L 148, 2009 6 11, p. 55), toliau – Laivų statybos gairės; Valstybės pagalbos kinematografijos ir kitiems garso ir vaizdo kūriniams gaires (OL L 105, 2011 4 21, p. 32 ir EEE priedas Nr. 23, 2011 4 21, p. 1), toliau – Kino gairės; 2008 m. rugpjūčio 6 d. Komisijos reglamentą (EB) Nr. 800/2008, skelbiantį tam tikrų rūšių pagalbą suderinama su bendrąja rinka taikant Sutarties 87 ir 88 straipsnius (Bendrasis bendrosios išimties reglamentas) (OL L 214, 2008 8 9, p. 3), įtrauktas į EEE susitarimo XV priedą Jungtinio komiteto sprendimu Nr. 120/2008 (OL L 339, 2008 12 18, p. 111 ir EEE priedas Nr. 79, 2008 12 18, p. 20).

         (3)  Priemonėms, apie kurias pranešta Institucijai atsižvelgiant į dabartinę finansų krizę pagal Institucijos gaires „Valstybės pagalbos taisyklių taikymas finansų įstaigoms skirtoms priemonėms dėl dabartinės pasaulinės finansų krizės“ (OL L 17, 2011 1 20, p. 1 ir EEE priedas Nr. 3, 2011 1 20, p. 1) ir „Bendrijos laikinoji valstybės pagalbos priemonių sistema siekiant padidinti galimybes gauti finansavimą dabartinės finansų ir ekonomikos krizės sąlygomis“ (OL L 15, 2011 1 20, p. 26 ir EEE priedas Nr. 3, 2011 1 20, p. 31), nebus taikoma šiose gairėse nurodyta supaprastinta procedūra. Tokiems atvejams skubiai spręsti buvo nustatyti specialūs ad hoc susitarimai.

         (4)  Kaip antai Mokslinių tyrimų, taikomosios veiklos ir naujovių diegimo gairių 5 skirsnis arba Pagalbos aplinkos apsaugai gairių 3 skirsnis, taip pat Rizikos kapitalo gairių 4 skirsnis.

         (5)  Regioninės pagalbos gairės; Gairių dėl valstybės pagalbos sunkumus patiriančioms įmonėms sanuoti ir restruktūrizuoti 3.1.2 skirsnis, OL L 107, 2005 4 28, p. 28, toliau – Sanavimo ir restruktūrizavimo gairės.

         (6)  Institucija grįš prie įprastos procedūros, jei pagalbos priemone, apie kurią pranešta, galėtų pasinaudoti įmonė, kuriai išduotas vykdomasis raštas sumoms išieškoti pagal ankstesnį Institucijos sprendimą, kuriuo pagalba skelbiama neteisėta ir nesuderinama su bendrąja rinka (vadinamoji Deggendorf byla). Žr. Sprendimą TWD Textilwerke Deggendorf, C-188/92, [1994] Rink. p. I-833.

         (7)  Bendrojo bendrosios išimties reglamento 18 straipsnio 5 dalyje numatytas supaprastintas išlaidų skaičiavimo metodas.

         (8)  Bendrajame bendrosios išimties reglamente neatmetama priemokų už ekologines inovacijas galimybė.

         (9)  Bendrasis bendrosios išimties reglamentas taikomas tik tai naujoms naujoves diegiančioms įmonėms teikiamai pagalbai, kuri atitinka Mokslinių tyrimų, taikomosios veiklos ir naujovių diegimo gairių 5.4 dalies b punkto ii papunkčio sąlygas.

         (10)  Tokiais atvejais informacija, kurią turi pateikti ELPA valstybė, reikės aiškiai įrodyti, kad i) pagalbos suma lieka mažesnė už pranešime nurodytą ribą (neatlikus sudėtingų grynosios dabartinės vertės skaičiavimų); ii) pagalba yra susijusi su nauja investicija (ne atnaujinimui skirta investicija); ir iii) pagalbos teikiama nauda regionų vystymuisi aiškiai didesnė už jos padarytus konkurencijos iškraipymus. Žr., pavyzdžiui, Komisijos sprendimą byloje N 721/2007 (Lenkija, Reuters Europe SA).

         (11)  Žr., pavyzdžiui, Komisijos sprendimus bylose N 28/2006 (Lenkija, Techmatrans), N 258/2007 (Vokietija, sanavimo pagalba Erich Rohde KG) ir N 802/2006 (Italija, sanavimo pagalba Sandretto Industrie).

         (12)  Žr., pavyzdžiui, Komisijos sprendimus bylose N 85/2008 (Austrija, Garantijų schema mažosioms ir vidutinėms įmonėms Zalcburgo regione), N 386/2007 (Prancūzija, sanavimo ir restruktūrizavimo pagalbos schema mažosioms ir vidutinėms įmonėms) ir N 832/2006 (Italija, sanavimo ir restruktūrizavimo schema Valle d'Aosta). Šis metodas atitinka Bendrojo bendrosios išimties reglamento 1 straipsnio 7 dalies nuostatas.

         (13)  Žr., pavyzdžiui, Komisijos sprendimus bylose N 92/2008 (Austrija, restruktūrizavimo pagalba Der Bäcker Legat) ir N 289/2007 (Italija, restruktūrizavimo pagalba Fiem SRL).

         (14)  Žr., pavyzdžiui, Komisijos sprendimus bylose N 76/2008 (Vokietija, laivų eksporto CIRR finansavimo schemos pratęsimas), N 26/2008 (Danija, laivų eksporto finansavimo schemos pakeitimai) ir N 760/2006 (Ispanija, eksporto finansavimo schemos pratęsimas – Ispanijos laivų statyba).

         (15)  Nors gairių kriterijai tiesiogiai taikomi tik gamybos veiklai, praktiškai jie analogiškai taikomi ir tuomet, kai reikia įvertinti garso ir vaizdo kūrinių ikigamybinės ir pogamybinės veiklos suderinamumą, taip pat būtinumo ir proporcingumo principus pagal EEE susitarimo 61 straipsnio 3 dalies c punktą. Žr., pavyzdžiui, Komisijos sprendimus bylose N 233/2008 (Latvijos filmų rėmimo schema), N 72/2008 (Ispanija, filmų reklamavimo Madride schema), N 60/2008 (Italija, filmų rėmimas Sardinijos regione) ir N 291/2007 (Nyderlandų filmų fondas).

         (16)  Institucija, vertindama, ar yra nusistovėjusi sprendimų priėmimo praktika, taip pat gali remtis Komisijos priimtais sprendimais.

         (17)  Žr., pavyzdžiui, Komisijos sprendimus bylose N 393/2007 (Nyderlandai, subsidija NV Bergkwartier), N 106/2005 (Lenkija, Hala Ludowa Vroclave) ir N 123/2005 (Vengrija, numatyta schema Vengrijos turizmui ir kultūrai).

         (18)  Žr., pavyzdžiui, Komisijos sprendimus bylose N 340/2007 (Ispanija, pagalba teatro, šokio, muzikinei ir garso bei vaizdo veiklai Baskų krašte), N 257/2007 (Ispanija, teatro veikalų rėmimas Baskų krašte) ir N 818/99 (Prancūzija, parafiskaliniai mokesčiai už spektaklius ir koncertus).

         (19)  Žr., pavyzdžiui, Komisijos sprendimus bylose N 776/2006 (Ispanija, pagalba baskų kalbos vartojimui skatinti), N 49/2007 (Ispanija, pagalba baskų kalbos vartojimui skatinti) ir N 161/2008 (Ispanija, baskų kalbai skirta pagalba).

         (20)  Žr., pavyzdžiui, Komisijos sprendimus bylose N 687/2006 (Slovakija, periodiniam leidiniui skirta pagalba Kalligram s.r.o.), N 1/2006 (Slovėnija, leidybos rėmimas Slovėnijoje) ir N 268/2002 (Italija, pagalba, skirta leidybai Sicilijoje).

         (21)  Žr., pavyzdžiui, Komisijos sprendimus bylose N 264/2006 (Italija, plačiajuostis ryšys Toskanos kaimo vietovėms), N 473/2007 (Italija, plačiajuostis ryšys Alto Adige) ir N 115/2008 (plačiajuostis ryšys Vokietijos kaimo vietovėse).

         (22)  Žr., pavyzdžiui, Komisijos sprendimus bylose N 325/2006 (Vokietija, garantijų schemų laivų statyboms finansuoti pratęsimas), N 35/2006 (Prancūzija, garantijų schema laivams finansuoti ir garantuoti) ir N 253/2005 (Nyderlandai, garantijų schema laivams finansuoti).

         (23)  Ad hoc pagalba dažnai neįtraukiama į Bendrojo bendrosios išimties reglamento taikymo sritį. Ši pagalba neįtraukiama visoms didžiosioms įmonėms (Bendrojo bendrosios išimties reglamento 1 straipsnio 5 dalis), o tam tikrais atvejais ir mažosioms ir vidutinėms įmonėms (žr. 13 ir 14 straipsnius, susijusius su regionine pagalba; 16 straipsnį, susijusį su pagalba moterų verslumui skatinti; 29 straipsnį, susijusį su pagalba rizikos kapitalo forma, ir 40 straipsnį, susijusį su pagalba palankių sąlygų neturinčių darbuotojų įdarbinimui). Prireikus informacijos apie konkrečias sąlygas, kuriomis remiantis reglamentuojama ad hoc regioninė investicinė pagalba, žr. 10 išnašą. Be to, šiomis gairėmis nepažeidžiamas joks Institucijos komunikatas ar patariamasis dokumentas, kuriame išdėstyti išsamūs ekonominio vertinimo kriterijai pagalbos, apie kurią privaloma pranešti atskirai, suderinamumo tyrimui.

         (24)  Žr. Komisijos sprendimus bylose N 258/2000 (Vokietija, laisvalaikio baseinas Dorstene), N 486/2002 (Švedija, pagalba, skirta kongreso salei Visbyje), N 610/2001 (Vokietija, Badeno-Viurtembergo turizmo infrastruktūros programa) ir N 377/2007 (Nyderlandai, parama Bataviawerf – XVII a. laivo rekonstrukcija). Siekiant, kad nagrinėjama priemonė būtų laikoma neturinčia poveikio prekybai EEE valstybėse, remiantis šiais trimis ankstesniais sprendimais visų pirma reikia, kad ELPA valstybė įrodytų šiuos požymius: 1) kad dėl pagalbos susijusiame regione nepritraukiamos investicijos, 2) kad prekės, kurias gamina ir (arba) paslaugos, kurias teikia pagalbos gavėjas, yra tik vietiniam naudojimui ir (arba) jų paklausos sritis yra geografiškai ribota, 3) kad kaimyninių EEE valstybių vartotojams daromas tik nežymus poveikis, ir 4) kad pagalbos gavėjo rinkos dalis yra minimali pagal bet kurį susijusios rinkos apibrėžimą ir kad pagalbos gavėjas nepriklauso didesnei įmonių grupei. Į šiuos požymius turėtų būti atkreiptas dėmesys pranešimo projekto formoje, nurodytoje šių gairių 14 punkte.

         (25)  OL L 139, 2006 5 25, p. 37, EEE priedas Nr. 26, 2006 5 25, p. 1. Su pakeitimais, padarytais 2005 m. gruodžio 14 d. Sprendimu 319/05/COL (OL L 113, 2006 4 27, p. 24, EEE priedas Nr. 21, 2006 4 27, p. 46) ir 2008 m. gruodžio 17 d. Sprendimu 789/08/COL (OL L 340, 2010 12 22, p. 1 ir EEE priedas Nr. 72, 2010 12 22, p. 1). 2004 m. balandžio 21 d. Komisijos reglamentas (EB) Nr. 794/2004, įgyvendinantis Tarybos reglamentą (EB) Nr. 659/1999, nustatantį išsamias EB sutarties 93 straipsnio taikymo taisykles, OL L 140, 2004 4 30, p. 1.

         (26)  Žr., pavyzdžiui, Komisijos sprendimus bylose N 585/2007 (Jungtinė Karalystė, Jorkšyro mokslinių tyrimų ir plėtros schema), N 275/2007 (Vokietija, sanavimo ir restruktūrizavimo pagalbos programų, skirtų mažosioms ir vidutinėms įmonėms Brėmene, pratęsimas), N 496/2007 (Italija (Lombardija), garantijų fondas rizikos kapitalui vystyti) ir N 625/2007 (Latvija, pagalba mažosioms ir vidutinėms įmonėms skirtam rizikos kapitalui).

         (27)  Tai nereiškia, kad išplečiamos trečiųjų šalių teisės pagal ELPA Teismo ir Bendrijos teismų praktiką. Žr. Sprendimo Asociación de Empresarios de Estaciones de Servicio de la Comunidad Autónoma de Madrid ir Federación Catalana de Estaciones de Servicio prieš Komisiją, T-95/03, [2006] Rink. p. II-4739, 139 punktą ir Sprendimo Prayon-Rupel prieš Komisiją,T-73/98, [2001] Rink. p. II-867, 45 punktą.

      II PRIEDAS

         PRANEŠIMO SANTRAUKA: TREČIŲJŲ ŠALIŲ RAGINIMAS TEIKTI PASTABAS

         PRANEŠIMAS APIE VALSTYBĖS PAGALBOS PRIEMONĘ

      …d. Institucija gavo pranešimą apie pagalbos priemonę pagal ELPA valstybių susitarimo dėl Priežiūros institucijos ir Teisingumo Teismo įsteigimo 3 protokolo I dalies 1 straipsnio 3 dalį. Atlikusi preliminarų nagrinėjimą, Institucija nustatė, kad priemonė, apie kurią pranešta, galėtų būti priskiriama Institucijos gairių dėl supaprastintos procedūros, taikomos tam tikrų rūšių valstybės pagalbai (OL C …, p. …), taikymo sričiai.
      Institucija ragina suinteresuotąsias trečiąsias šalis teikti galimas pastabas dėl siūlomos priemonės.
      Pagrindiniai pagalbos priemonės požymiai:

                  Pagalbos numeris: Nr. …

                  ELPA valstybė:

                  ELPA valstybės nuorodos Nr.:

                  Regionas:

                  Pagalbą teikianti institucija:

                  Pagalbos priemonės pavadinimas:

                  Nacionalinis teisinis pagrindas:

                  Siūlomas EEE vertinimo pagrindas: … gairės arba nusistovėjusi Institucijos praktika, kaip nurodyta Institucijos sprendime (1, 2 ir 3).

                  Priemonės rūšis: Pagalbos schema / ad hoc pagalba

                  Dabartinės pagalbos priemonės pakeitimas:

                  Trukmė (schema):

                  Suteikimo data:

                  Ekonomikos sektorius (-iai):

                  Gavėjo rūšis (MVĮ / didžiosios įmonės):

                  Biudžetas:

                  Pagalbos priemonė (dotacija, palūkanų normos subsidija, …):

            Su konkurencija susijusios pastabos dėl priemonės, apie kurią pranešta, Institucijai turi būti pateiktos ne vėliau kaip per 10 darbo dienų nuo šio pranešimo paskelbimo. Turi būti pateikta ir nekonfidenciali tokių pastabų versija, perduotina atitinkamai ELPA valstybei ir (arba) kitoms suinteresuotosioms šalims. Pastabas galima siųsti Institucijai faksu, paštu arba el. paštu, pateikiant numerį Nr. …, šiuo adresu:

                  EFTA Surveillance Authority

                  Rue Belliard 35

                  1040 Bruxelles/Brussel

                  BELGIQUE/BELGIË

                  Faksas +32 22861800.

                  E. paštas: registry@eftasurv.int.


title: 2009/942/EB: 2009 m. lapkričio 30 d. Tarybos sprendimas, iš dalies keičiantis Sprendimą 2006/325/EB siekiant nustatyti Europos bendrijos ir Danijos Karalystės susitarimo dėl jurisdikcijos ir teismo sprendimų civilinėse ir komercinėse bylose pripažinimo ir vykdymo 5 straipsnio 2 dalies įgyvendinimo procedūrą

text:
16.12.2009

               LT

               Europos Sąjungos oficialusis leidinys

               L 331/24

      TARYBOS SPRENDIMAS

   2009 m. lapkričio 30 d.
   iš dalies keičiantis Sprendimą 2006/325/EB siekiant nustatyti Europos bendrijos ir Danijos Karalystės susitarimo dėl jurisdikcijos ir teismo sprendimų civilinėse ir komercinėse bylose pripažinimo ir vykdymo 5 straipsnio 2 dalies įgyvendinimo procedūrą
   (2009/942/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 61 straipsnio c punktą, kartu su 300 straipsnio 2 dalies pirmos pastraipos pirmu sakiniu ir 300 straipsnio 3 dalies pirma pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               2000 m. gruodžio 22 d. Tarybos reglamento (EB) Nr. 44/2001 dėl jurisdikcijos ir teismo sprendimų civilinėse ir komercinėse bylose pripažinimo ir vykdymo (2) nuostatų taikymo sritis buvo išplėsta pagal Europos bendrijos ir Danijos Karalystės susitarimą dėl jurisdikcijos ir teismo sprendimų civilinėse ir komercinėse bylose pripažinimo ir vykdymo (3) (toliau – Susitarimas), sudarytą Tarybos sprendimu 2006/325/EB (4), įtraukiant Daniją.

               (2)

               Susitarimo 5 straipsnio 2 dalyje numatoma, kad Danija nesudarinės tarptautinių susitarimų, galinčių daryti poveikį Reglamento (EB) Nr. 44/2001 taikymo sričiai arba ją pakeisti, išskyrus atvejus, kai tai bus daroma Bendrijai pritarus ir tinkamai susitarus dėl šio susitarimo santykio su atitinkamu tarptautiniu susitarimu.

               (3)

               Nei Susitarime, nei Sprendime 2006/325/EB nenustatyta, kokiu būdu Bendrija turi pareikšti pritarimą Danijos ketinimui sudaryti atitinkamą tarptautinį susitarimą.

               (4)

               Todėl būtina nustatyti Susitarimo 5 straipsnio 2 dalies įgyvendinimo procedūrą. Tokia procedūra turėtų užtikrinti, kad sprendimus, kuriuose pareiškiamas Bendrijos pritarimas, būtų galima priimti greitai.

               (5)

               Tuo atveju, kai Danija praneša apie savo ketinimą sudaryti tarptautinį susitarimą, Komisija turėtų įvertinti, ar tas susitarimas atitinka Reglamentą (EB) Nr. 44/2001, įskaitant tam reglamentui poveikį darančius Bendrijos teisės aktus, ir nustatyti visas būtinas taisykles. Kadangi siekiama užtikrinti, kad Reglamento (EB) Nr. 44/2001 nuostatos visose valstybėse narėse ir Danijoje būtų taikomos vienodai, Komisija turėtų užtikrinti, kad Danija nesudarytų tam tikro tarptautinio susitarimo, jeigu tai galėtų padaryti poveikį sąlygoms, kuriomis pati Bendrija prisijungtų prie atitinkamo susitarimo arba atitinkamai įgaliotų valstybes nares prisijungti prie jo Bendrijos labui. Jeigu Bendrija jau yra atitinkamo tarptautinio susitarimo Šalis, arba jeigu Bendrija įgaliojo valstybes nares tapti jo Šalimis Bendrijos labui, Komisija turėtų atlikti mažiau išsamų įvertinimą siekdama patikrinti, ar Danija siūlo prisijungti prie tarptautinio susitarimo tomis pačiomis sąlygomis kaip ir Bendrija arba atitinkamai Bendrijos įgaliotos valstybės narės.

               (6)

               Sprendimas 2006/325/EB turėtų būti atitinkamai iš dalies pakeistas, kad tokia procedūra būtų nustatyta.

               (7)

               Pagal Protokolo dėl Jungtinės Karalystės ir Airijos pozicijos, pridedamo prie Europos Sąjungos sutarties ir Europos bendrijos steigimo sutarties, 3 straipsnį Jungtinė Karalystė ir Airija dalyvauja priimant ir taikant šį sprendimą.

               (8)

               Pagal Protokolo dėl Danijos pozicijos, pridedamo prie Europos Sąjungos sutarties ir Europos bendrijos steigimo sutarties, 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikytinas,

         NUSPRENDĖ:
   Vienintelis straipsnis
   Sprendime 2006/325/EB įterpiami šie straipsniai:

      „1a straipsnis
      1.   Taikant susitarimo 5 straipsnio 2 dalį Komisija, prieš priimdama sprendimą, kuriuo pareiškiamas Bendrijos pritarimas, įvertina, ar Danijos numatomas sudaryti tarptautinis susitarimas nesumažins susitarimo veiksmingumo ir nekliudys deramam pagal jo taisykles nustatytos sistemos veikimui.
      2.   Komisija priima motyvuotą sprendimą per 90 dienų nuo Danijos pranešimo apie Danijos ketinimą sudaryti atitinkamą tarptautinį susitarimą.
      Jeigu atitinkamas tarptautinis susitarimas atitinka 1 dalyje nurodytas sąlygas, Komisijos sprendime pareiškiamas Bendrijos pritarimas, kaip nurodyta susitarimo 5 straipsnio 2 dalyje.
      1b straipsnis
      Komisija praneša valstybėms narėms apie tarptautinius susitarimus, kuriems sudaryti Danijai buvo suteikti įgaliojimai pagal 1a straipsnį.“

      Priimta Briuselyje 2009 m. lapkričio 30 d.

            Tarybos vardu

            Pirmininkė

         B. ASK

      (1)  2009 m. lapkričio 24 d. nuomonė (dar nepaskelbta Oficialiajame leidinyje).

      (2)  OL L 12, 2001 1 16, p. 1.

      (3)  OL L 299, 2005 11 16, p. 62.

      (4)  OL L 120, 2006 5 5, p. 22.


title: 2009/222/EB: 2008 m. balandžio 22 d. Europos Parlamento sprendimas dėl Europos jūrų saugumo agentūros 2006 finansinių metų sąskaitų uždarymo

text:
31.3.2009

               LT

               Europos Sąjungos oficialusis leidinys

               L 88/200

         2008 m. balandžio 22 d.

      EUROPOS PARLAMENTO SPRENDIMAS

   dėl Europos jūrų saugumo agentūros 2006 finansinių metų sąskaitų uždarymo
   (2009/222/EB)
   EUROPOS PARLAMENTAS,
   atsižvelgdamas į 2006 finansinių metų Europos jūrų saugumo agentūros galutines metines ataskaitas (1),
   atsižvelgdamas į Audito Rūmų ataskaitą dėl Europos jūrų saugumo agentūros 2006 finansinių metų galutinių metinių ataskaitų kartu su Agentūros atsakymais (2),
   atsižvelgdamas į Tarybos 2008 m. vasario 12 d. rekomendaciją (5843/2008 – C6-0084/2008),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2002 birželio 27 d. Europos Parlamento ir Tarybos reglamentą (EB) Nr. 1406/2002, įsteigiantį Europos jūrų saugumo agentūrą (4), ir ypač į jo 19 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą ir Transporto ir turizmo komiteto nuomonę (A6–0115/2008),

               1.

               pažymi, kad Europos jūrų saugumo agentūros galutinės metinės ataskaitos pridėtos prie Audito Rūmų ataskaitos;

               2.

               pritaria Europos jūrų saugumo agentūros 2006 finansinių metų sąskaitų uždarymui;

               3.

               paveda Pirmininkui perduoti šį sprendimą Europos jūrų saugumo agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Harald RØMER

      (1)  OL C 261, 2007 10 31, p. 20.

      (2)  OL C 309, 2007 12 19, p. 55.

      (3)  OL L 248, 2002 9 16, p. 1.

      (4)  OL L 208, 2002 8 5, p. 1.

      (5)  OL L 357, 2002 12 31, p. 72.


title: 1999 m. gruodžio 21 d. Tarybos Sprendimas dėl Europos bendrijos ir Baltarusijos Respublikos susitarimo pasikeičiant raštais, iš dalies pakeičiančio Europos bendrijos ir Baltarusijos Respublikos susitarimą dėl prekybos tekstilės gaminiais, laikinojo taikymo

text:
Svarbus teisinis pranešimas

|

31999D0869

Oficialusis leidinys L 336 , 29/12/1999 p. 0026 - 0026

		Tarybos Sprendimas1999 m. gruodžio 21 d.dėl Europos bendrijos ir Baltarusijos Respublikos susitarimo pasikeičiant raštais, iš dalies pakeičiančio Europos bendrijos ir Baltarusijos Respublikos susitarimą dėl prekybos tekstilės gaminiais, laikinojo taikymo(1999/869/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmuoju sakiniu,atsižvelgdama į Komisijos pasiūlymą,kadangi:(1) Bendrijos vardu Komisija sudarė susitarimą pasikeičiant raštais, kuriuo patikslinimas ir praplečiamas dvišalis susitarimas su Baltarusijos Respublika dėl tekstilės gaminių ir jo protokolai,(2) atsižvelgiant į šio Susitarimo pasikeičiant raštais nuostatas dėl kvotų didinimo 1999 m. jis turi būti kaip galima greičiau pradėtas taikyti kaip laikinoji priemonė dar iki 1999 m. pabaigos, po šio sprendimo paskelbimo Oficialiajame leidinyje, laukiant, kol bus baigtos Susitarimo sudarymui būtinos procedūros, ir atsižvelgiant į atsakomąjį laikinąjį taikymą Baltarusijos Respublikoje,NUSPRENDĖ:1 straipsnisŠis Europos bendrijos ir Baltarusijos Respublikos susitarimas pasikeičiant raštais, iš dalies pakeičiantis Europos bendrijos ir Baltarusijos Respublikos susitarimą dėl prekybos tekstilės gaminiais, taikomas kaip laikinoji priemonė laukiant oficialaus sutarties sudarymo ir atižvelgiant į Susitarimo atsakomąjį laikiną taikymą Baltarusijos Respublikoje [1].Susitarimo tekstas pridedamas prie šio sprendimo.2 straipsnisSprendimas paskelbiamas Europos Bendrijų oficialiajame leidinyje.Jis įsigalioja nuo jo paskelbimo Oficialiajame leidinyje dienos.Priimta Briuselyje, 1999 m. gruodžio 21 d.Tarybos varduPirmininkėT. Halonen[1] Data, nuo kurios Susitarimas bus laikinai taikomas, bus paskelbta Europos Bendrijų oficialiojo leidinio C serijoje.--------------------------------------------------


title: 2015 m. lapkričio 10 d. Tarybos sprendimas (ES) 2015/2029, kuriuo skiriami Regionų komiteto Maltai atstovaujantis vienas narys ir Maltai atstovaujantys du pakaitiniai nariai

text:
13.11.2015

               LT

               Europos Sąjungos oficialusis leidinys

               L 297/8

         TARYBOS SPRENDIMAS (ES) 2015/2029
   2015 m. lapkričio 10 d.
   kuriuo skiriami Regionų komiteto Maltai atstovaujantis vienas narys ir Maltai atstovaujantys du pakaitiniai nariai
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Maltos Vyriausybės pasiūlymą,
   kadangi:

               (1)

               2015 m. sausio 26 d., vasario 5 d. ir birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

               (2)

               pasibaigus Peter BONELLO kadencijai tapo laisva Regionų komiteto nario vieta;

               (3)

               pasibaigus Frederick CUTAJAR (Mayor of Santa Lucija) įgaliojimams, kuriais remiantis buvo pasiūlyta jo kandidatūra, tapo laisva Regionų komiteto pakaitinio nario vieta;

               (4)

               paskyrus Anthony MIFSUD Regionų komiteto nariu taps laisva pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2020 m. sausio 25 d. Regionų komiteto nariu skiriamas:

               —

               Anthony MIFSUD, Councillor, Imtarfa Local Council.

         2 straipsnis
   Likusiam kadencijos laikui iki 2020 m. sausio 25 d. Regionų komiteto pakaitiniais nariais skiriami:

               —

               Frederick CUTAJAR, Deputy Mayor, Santa Lucija Local Council;

               —

               Graziella GALEA, Mayor, Saint Paul's Bay Local Council.

         3 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. lapkričio 10 d.

            Tarybos vardu

            Pirmininkas

         P. GRAMEGNA

      (1)  OL L 20, 2015 1 27, p. 42.

      (2)  OL L 31, 2015 2 7, p. 25.

      (3)  OL L 159, 2015 6 25, p. 70.